text:
mu buzima bwa buri munsi kimwe mu bintu bihangayikishije abakristu ku isoko ry’umurimo, ni ukumenya uko Imana ishaka ko bamera (abakire cyangwa abakene) ariho usanga abantu bakoresha imirongo yo muri Bibiliya bakabisobanura uko bashingiye kucyo bifuza kuba cyo nyamara icyo Imana idushakaho cy’ingenzi ni ugukiranuka.
kugira ubuzima bwiza cyangwa ubutunzi ntabwo aribyo bisobanura ko wubaha Imana cyane, nanone kandi kurangwa n’u burwayi ndetse n’ubukene bukabije ntabwo bisobanuye ko yagomeye Imana cyangwa se atayizera.
mugihe turi ku isi ubukire ni bwiza kandi bufite icyo bwunganira umukristo iyo abashije kubukoresha ibikorwa bigamije kubaha Imana, ubukene bukabije nabwo bushobora kubera umuntu inzitizi yo gukorera Imana kuko ahora yiganyira iby’imibereho ye ya buri munsi, ariko tutirengagije ko hari n’umukire wagera ku rwego atwawe n’ubutunzi akibagirwa umuremyi we.
Mu gitabo cye yise "God is at work" bisobanura ngo: "Imana iri ku urimo" Eldred yasobanuye ko ibyo Imana itekereza ku bijyanye n’ubutunzi bwo mu isi ko ari ibintu bikomeye kubyumva ndetse no kubisobanura.
"hari ibintu bibiri usanga bitavugwaho rumwe ku bijyanye n’imibanire hagati y’ubutunzi n’ubuzima bwo gukiranuka. bamwe babona ubutunzi bwo mu isi nk’umwanzi w’ubuzima bwo gukiranuka. mu gihe abandi babona ubutunzi nk’ikintu cy’ingenzi gifasha umuntu kubaho ubuzima bukiranuka "
muri iki gihe abakristo benshi ndetse n’abashumba bahangayikishijwe n’ubutumwa burimo gutangwa ku byerekeranye n’ubutunzi aho usanga bigisha abantu bagusha ku mafaranga gusa bakibwira ko gukiza imibiri aribyo by’ingenzi, nyamara bakiregagiza ko bagomba no gukiza imitima yabaswe n’ibyaha.
ubutunzi ni bwiza rwose mu gihe bwabonetse mu buryo bwiza buhesha Imana icyubahiro tutirengagije ko rimwe na rimwe ubutunzi buhinduka ikigusha iyo umuntu anyuze mu nzira zidakwiye kugirango abugereho bigatuma ateshuka mu nzira nziza.
ku bijyanye n’ubukene, ikigaragara ni uko ubukene bukabije bubangamira cyane nyirabwo ntabashe gukora icyo yaremewe. biba ikibazo iyo umuntu akennye kuri byose.
Bibiliya ibivugaho iki?
ubutunzi bugomba gukoreshwa ku ntego yo kunezeza Imana (1Timoteyo 6:17-18)
Ubutunzi buva ku Mana ni yo soko y’amajyambere n’imigisha yose (Matayo 7:11)
Ubutunzi bugomba gucungwa neza turi abarinzi b’umutungo twahawe (1Abakorinto 10:26)
ubutunzi ntabwo arii isoko yo kwizera, ahubwo Imana niyo soko yo kwizera kwacu (Luka 12:34)
Muri macye gushaka ubutunzi ni byiza kandi bifite umumaro ukomeye mu kuzamura ubwami bw’Imana kuko amafaranga arakenerwa mu kwamamaza no kubwiriza ubutumwa bwa Yesu Kristo ndetse n’ibindi bikorwa bitandukanye. naho ubukene ni icyorezo gishobora kwangiza imitekerereze ya muntu bityo akaba yateshuka inzira nziza yo kunezeza Imana.
[email protected]


c: text/html

text:
Abanyabwenge ubundi bavuga ko nta kibi nko kubona umugore yarakaye, bakongera bakavuga ko umugore iyo yarakaye aba ameze nk’Intare y’ingore. Guturisha umugore wawe mu gihe yarakaye ntabwo ari ibintu byoroshye ariko kandi ntabwo ari ibintu bikomeye nk’uko ubicyeka.
Ibintu 6 byoroshye wakora ugaturisha umugore wawe mu gihe yakurakariye:
1.Emera ikosa ryawe
Niba wakoze ikintu kibi cyateye umugore wawe uburakari, ikintu cya mbere cyo gukora cyigaturisha uburakari bwe ni ukwemera ikosa ryawe. Mwereke ko we ari mukuri ko wowe uri mu makosa uburakari bwe buzagabanukaho nka 50%.
2.Muzanire impano
Wowe muzanire impano n’ubwo we kubera uburakari atari bupfe kuyakira, ariko uzaba utambukije ubutumwa bumwereka ko ukimwitayeho ushaka ko umubano wanyu watera imbere, abagore bakunda gufatwa nk’abamikazi, wowe fata umugore wawe nk’umwamikazi bizatuma umujinya we ugabanuka.
3.Mukorere imwe mu mirimo
Niba yarakaye, ufite gutuma amenya ko uri gusaba imbabazi kandi ko umushaka nk’igice kinini cyawe cy’ubuzima. Iyo umufashije gukora ibintu yakoraga arabyishimira ndetse bimujya mu bwonko bwe nubwo atabasha kubikubwira, Niyo wamufasha nko koza amasahani, guteka ndetse nindi mirimo yoroheje yo mu rugo azabyakira neza nubwo adashobora kubikwereka.
4.Nubwo utabyemera, mwereke icyubahiro
Mwereke icyo cyubahiro ndetse ko nibyo avuga ubyubashye nubwo utabyemeranwa nawe, buri mugore aho ava akagera akunda umugabo umwubaha,mwubahe mu gihe yarakaye nawe ntazigera agutakariza icyizere.
5.Mera nk’aho nta kintu cyabaye
Nyuma yintonganya cyangwa ikindi kintu cyamuteye uburakari,bikaba byatuma umubano wanyu uzamo agatotsi,Inzira imwe ushobora gukoresha,ni ukumera nkaho nta kintu cyabaye,ntabwo azatuza byoroshye ariko igihe kizagera atuze;Kumera nkaho nta kintu cyabaye ntabwo ndi gusobanura ko wahunga ibibazo wateje,oya!ahubwo ndashaka kuvuga ko wowe wamera nkaho nta kintu cyakubayeho mbese ukamwereka ko utigeze urakara nubwo wowe ubwawe waba uziko warakaye,nibwo azatuza.
6.Iga kumugendera kure
Kumugendera kure rimwe na rimwe bishobora kuba uburyo bwiza bwo guturisha umugore wawe uburakari bugashira. Nugumya kumuvugisha mu gihe agifite umujinya, ahubwo uzajya uba uri kumukongeza-mbse ni nko gufata Peteroli maze ugasuka mu muriro. Uburyo bwiza bwo guturisha umugore wawe ni ukumuhunga ukareba aho uba ugiye mu gihe bigishyushye aho kugira ngo ukomeze umukongeze.
Refe:www.Lifehack.com

robotstxt: allowed

filter: keep


text:
Hari ibintu uba ugomba kwirinda niba uzi ko utarinjira mu rukundo kugira ngo wirinde ingaruka mbi zavamo.
1.Kwemera gahunda ye (Rendez-vous)
Birashoboka cyane rwose ko niba udashobora kwifatira icyemezo ushobora kwemera rendez- vous uhawe n’umuntu umutima wawe utaramufungukira, ariko menya ko niba utarahamanya n’umutima wawe ko uwo muntu umukunda by’ukuri kwemera ko gahunda, ukemera ko agusohokana cyangwa umusura ni ukwita mu kagozi. Ni byiza ko ubigendamo gake.
2.Kwemera impano uhawe yose
Iyo utarakunda by’ukuri ni ukwishyira mu kaga kwemera impano y’umuntu utamenera amabanga y’umutima wawe yose. Kwemera impano uhawe bishobora kuguta mu mutegeko wo kuvuga ngo ‘ndemeye kandi mu by’ukuri udahamanya n’umutima wawe’ ko ukunda uwo muntu.
3.Kuvuga YEGO kubera amafaranga
Uba ubizi neza ko mudakundana kuki wemera kuvuga YEGO kubera amafaranga?. Bitinde bitebuke umutima wawe ugera aho ukagutamaza kuko wo ntubeshyeshywa amafaranga kandi igihe umutima wakwimye amahoro ubaho uhangayitse.
4.Gushingiranwa n’umuntu kuko urimo gusaza
Burya bamwe bemera kuvuga ngo YEGO kuko barimo gusaza kandi bakaba bagomba gushyingirwa byanze bikunze nyamara ntibaba bakundanye by’ukuri. Ni ukwita mu rwobo ntuzabikore.
5.Kwemera kuba inshuti y’abantu mudakundana
Bamwe iyo bakwatse urukundo nturubahe bagusaba ubushuti, kubumwemerera ni ukwita mu gatego. Uyu muntu ntabwo aba ashaka ubushuti busanzwe ahubwo aba ashaka urukundo rwuzuye. Ntiwamenya niba uzagera aho ugahinduka ngo wumve umukunze, cyangwa we azagera aho akikuramo ko agushakaho urukundo.


text:
Inyigisho yo ku wa kane, icyumweru cya 5 cy’igisibo, ku wa 17 Werurwe 2016
Amasomo : Intg 17, 3-9 ; Yh 8, 51-59
Ijambo rya Kristu ni ijambo ritanga ubugingo kuko ari We Jambo w’Imana. Ibyo Petero yari yaramaze kubimenya ubwo yabwiraga Yezu ati «Nyagasani, twasanga nde wundi, ko ari wowe ufite amagambo y’ubugingo bw’iteka. Twe twaremeye kandi tuzi ko uri intungane y’Imana. »
Ikibazo Abayahudi bahanganye nacyo ni icy’imyumvire yabo kuri Yezu mugati utanga ubugingo no ku bugingo bw’iteka Yezu yavugaga. Bahereye ku ngero z’abari baremeye Imana batakiriho, Abayahudi baragaragaza ku nta kwemera bafite ku buzima butazima. Nyamara Yezu yabahishuriye ko uwo bahoraga barataho umubyeyi Aburahamu we yagize ukwemera gukomeye, ndetse akaba yaranezejwe no kubona ibyo yasezeranyijwe byuzuzwa harimo ko abazamukomokaho azabaha umugisha ndetse no kubona icyo Yezu yise umunsi we, ari byo kuvuga kwigaragariza isi kwe.
Ibyo byose bisobanuye ko ubuzima bwa Aburahamu n’abahanuzi butarangiriye aha ku isi ko ahubwo bwakomereje ku buryo butagarargarira amaso yacu mu ngoma y’Ijuru kuko bemeye bagakomera no ku ijambo ry’Imana. Abahishuriye kandi ko batagomba kumubona nk’uw’ubu gusa ahubwo bagomba kumenya ko na mbere y’uko Aburahamu abaho, We (Yezu, Jambo) yariho, yabanaga n’Imana kandi akaba Imana. Ubwo bumwe nibwo Yezu yifuza ko twumva kandi tukemera ko uwamubonye aba yabonye Imana. Nitwemere uwaduhishuriye Imana kuko ni We shusho ry’Imana itagaragara (Kol 1,15). Utemera Yezu yavuga rero ate ko yemera Imana ?
Ukwemera kwacu nigutume rero dukomera ku Mana ndetse no ku wo yatumye. Ukwemera nigutume kandi dukomeza guharanira ubutungane nk’uko Data wo mu ijuru ari intungane. Ntibyumvikana ukuntu umuntu uvuga ko yemera Imana yagira ibitekerezo bifutamye byo gushaka kuvutsa ubuzima uwo Imana yohereje. Ibyo Yezu yabigayiye abayahudi. Na n’ubu agaya abavutsa abandi ubuzima baba bitwaje imyemerere cyangwa inzangano zisanzwe. Abo si abana ba Aburahamu ahubwo bakora ibyo babonanye umubyeyi wabo Sekibi. Abemera Imana rero niturangwe n’ibikorwa byiza nibwo izina rishya ry’ubukristu twahawe rizaba ribonye agaciro nk’uko Abram yahawe izina rishya kubera ko Imana yamutoreye kuzaba sekuru w’abemera Imana. Nitwemera gukora ugushaka kw’Imana, ibyabwiwe Aburahamu nk’uko twabyumvise natwe bizatwuzurizwaho : Nzabaha gutunga burundu iki gihugu. Icyo gihugu cyari Kanahani, kuri twe kizaba Ijuru.
Ngaho rero nidukomere ku masezerano twagiranye n’Imana gihe tubatizwa.
Padiri Bernard KANAYOGE
Paruwasi Muhororo


text:
Umuhanzi Ndayizeye Emmanuel ukoresha izina rya Nick Dimpoz mu muziki, yasohoye amashusho y’indirimbo nshya yise “Urwakera”, yitsa ku bari mu rukundo bibutsanya ibihe by’umunezero byaranze urukundo rw’abo.
Nick Dimpoz azwi cyane mu filime y’Uruhererekane ya ‘City Maid’ itambuka kuri Televiziyo y’u Rwanda. Urugendo rwe rwo gukina filime anarufatanya no kubyina mu Itorero Intayoberana no gukora indirimbo zitandukanye.
Azwi cyane mu ndirimbo nka ‘Washa Moto’, ‘Uzaba umbwira’, ‘Vitamin’ na ‘Ndagukumbuye’. Yabwiye INYARWANDA, ko iyi ndirimbo nshya yise “Urwakera” yayitekerejeho ayandika yishyize mu mwanya w’abakundana baba biyibutsa ibihe byiza bagiranye.
Anavuga ariko ko n’abatakiri kumwe bashobora kuyifashisha bibutsanya ibihe byaranze urukundo rwabo. Akomeza avuga ko iyi ndirimbo yayituye abantu bose bakundana ‘Urwakera’ bakiyibutsa ‘agakeregeshwa’ karanzwe urukundo rwabo.
Ati “Urwakera’ ni indirimbo nahimbiye abantu bakundana, ababana cyangwa se abakumburanye bibukiranye ‘Urwakera’. Bya bihe byiza babanagamo. Kwibukiranya uko byabaga bimeze naririmbye ku rukundo abakundana bakumbura mbese ibihe byiza bagiranye mu rukundo rwabo,”
Yavuze ko hari abakumbura ibihe byabo bagishyingiranwa abandi bagakumbura ibihe byaranze ubushuti bwabo n’ibindi. Muri iyi ndirimbo, uyu muhanzi aririmba agira ati “Ongera undebe iry’ubutesi ungwe mu gituza wumve uko umutima utera.”
Mu mashusho y’iyi ndirimbo uyu muhanzi yakoresheje abasore n’abakobwa babyina imbyino gakondo nyafurika n’igishakamba kivanze. Igishakamba ni imbyino yo mu Mutara akenshi bakunda kubyina basa n’abahingana mu bijyanye n’ubutunzi.
Ni mu butunzi bujyanye n’inka, amashyo n’ibindi. Buri wese uko ateze amaboko abyina baba bafite uko babibara, umwe akaba yatega akavuga afite ‘mfite izi’ n’undi nawe bikaba uko. Uko batega amaboko ni ko baba bavuga inka buri wese afite. Ni imbyino ishingiye ku bantua bafite inka
Amashusho yayo yafatiwe i Muhanga na Mereneza ku giti cy’Umwami.
Nick Dimpoz yasohoye amashusho y'indirimbo nshya yise 'Urwakera' y'abibutsa ibihe byiza by'urukundo rwabo


text:
Igitekerezo: Ese abakobwa ni bo bababwiye ko bakunda guteretwa mu Cyongereza ku buryo n’utakizi agikoresha?
Mu Rwanda usigaye ubona abasore benshi iyo bagiye gutereta umukobwa, n’iyo basanzwe bavugana mu Kinyarwanda, bahita bahindura bakavuga mu cyongereza. N’iyo yaba atizeye neza uwo abwira ko akizi, cyangwa na we ugasanga atanazi amagambo arenze angahe gusa.
Ubona ibi bigenda bimenyerwa gukoreshwa n’abantu benshi, ku buryo bamwe iyo agihura n’umukobwa yumva afite gahunda yo kumutereta ahita amubwira mu Cyongereza, ku buryo hari n’abo ubanza gukeka ko nta Kinyarwanda yari azi. Nyuma ukaza gusanga ni mugenzi wawe, unazi Ikinyarwanda cyinshi.
Ibi kandi bigaragara nabi cyane, ubwo usanga hari utangiza ibyo biganiro n’Icyongereza atakizi ari amagambo make azi nk’ayo gusuhuzanya, cyangwa kubwira umukobwa ko wamukunze unamusaba ko mwaba inshuti, cyangwa mwazasohokana gusangira, ku buryo uwo musore agize ibyago uwo mukobwa akaba azi Icyongereza cyinshi nyamusore atakara ntanamenye ibyo amubwira.
Ibi byanteye kwibaza cyane, impamvu abasore bahisemo kujya bakoresha Icyongereza mu gihe batereta, atanabanje kubaza uwo agiye gutereta niba Icyongereza akizi.
Ubundi ururimi wabwira umukobwa w’Umunyarwandakazi ukaba ufite nibura icyizere 98% ko ari bukumve ni Ikinyarwanda. Kuki utabanza gutereta mu Kinyarwanda noneho mukabanza mukamenyana neza ukamenya n’indimi azi, cyangwa akunda gukoresha, mbere yo guhita umusomamo ko byanze bikunze yaba azi Icyongereza?
Simvuze ngo kuvuga indimi ni bibi, oya ni byiza kuko buri muntu anagize amahirwe yamenya inyinshi zishoboka. Ariko kwifata ukumva ko buri mukobwa w’Umunyarwandakazi kandi uri mu Rwanda agomba kuba azi icyongereza, byo numva ntabibonera ubusobanuro.
Mu Rwanda hari indimi enye (4) zemerewe gukoreshwa, bivuze ko rero wasanga wenda ku Kinyarwanda hari n’urundi rurimi azi ariko atari icyo Cyongereza. Hari n’igihe numva hirya bavuga ngo hari indimi ziryoshya urukundo, yego reka na byo tunabyemere ko bishoboka, ariko se umuntu yaryoherwa n’ibyo atumva!
Numva ku bwanjye nagira inama umuntu ugiye gutereta wahera nibura ku rurimi waba wizeye neza ko uwo muntu ari bwumve, kuko ushobora no kumutera ipfunwe utangiye kumuvugisha icyo cyongereza ugasanga ntacyo azi, kimwe nawe ko ushobora kwitera ipfunwe utangizanye ikiganiro ya magambo yawe angahe wafashe mu mutwe yo gutereta, ugasanga umukobwa azi cyinshi ku buryo uhita wibura.
Nibwira ko mu Kinyarwanda hari amagambo meza aryoheye amatwi, umuntu yaheraho atereta umukobwa w’Umunyarwandakazi, ubundi mwazamenyana mugasanga mukunze gukoresha izo ndimi zindi mwese mubyumvikanyeho, mukajya muzikoresha uko mubishaka.
Iki ni igitekerezo cy’umunyamakuru Mukazayire Immaculée Youyou
Ibitekerezo ( 1 )
Ni byiza gukebura uwaba ajyana iyo myumvire, kdi burya ururimi si ikintu umuntu yihutira gukoresha Ku WO abonye wese keretse Ikinyarwanda. Ni rwo rurimi twisangamo twese.
Byaba byiza gukoresha izo ndimi zindi byumvikanyweho igihe Atari Itegeko ry’akazi cg mu ishuri.


text:
Dore impamvu nyamukuru y’ibura ry’akazi ku banyeshuri barangije Kaminuza.
Kubona akazi nyuma yo kurangiza kaminuza akenshi bigora benshi hakaba n’abavuga ko kwiga ntacyo bimaze. Hirya no hino ku isi, abanyeshuri benshi babona impamyabumenyi buri mwaka, nubwo igiciro cyo kwiga kaminuza kiba gihenze ariko ntibibuza abanyeshuri benshi barangije amashuri yisumbuye kujya muri kaminuza cyane cyane ko hari nabigira ku nguzanyo ibyo bifasha buri munyeshuri urangije amashuri yisumbuye ahita akomeza kaminuza.
Kubera uku kwiyongera cyane kw’abanyeshuri barangiza za kaminuza buri mwaka, usanga kubona akazi bigoye kubera ubwinshi bw’abanyeshuri bakeneye ako kazi.
Dore bimwe mu bituma abanyeshuri benshi barangije kaminuza batabona akazi.
1.Umubare munini w’abashaka akazi: kubera abanyeshuri benshi barangiza kaminuza buri mwaka haboneka n’umubare munini wabapiganirwa akazi runaka twiyubashye two mu biro ugasanga abadushaka ni benshi kuruta umubare w’utuzi duhari, ibyo bigatuma buri munyeshuri urangije atabona akazi kubera ibyo bita mu ndimi z’amahanga “Competition”.
2.Kutagira uburambe mu kazi: Abanyeshuri bose siko bagira amahirwe yo kugira akazi mbere yo kurangiza kaminuza, ibyo rero bituma iyo urangije kaminuza ukajya gusaba akazi bagusaba kuba ufite uburambe muri ako kazi, ku bw’amahirwe make ugasanga nta burambe ufite, niyo mpamvu ari byiza kwimenyereza gukora utuzi dutandukanye niyo utaba uhembwa bizwi nka internship cyangwa training mu ndimi z’amahanga kugirango bizagufashe kubona akazi wifuza.
3.Kutagira ubumenyi bwagufasha ku isoko ry’umurimo: Akenshi uburambe mu kazi bujyana n’ubumenyi ufite mu gukora ako kazi cyangwa se ibyo ushoboye gukora muri ako kazi, bumwe muri ubwo bumenyi ubwiga uri gukora ako kazi.Niyo mpamvu usanga ushobora gusanga uhora usaba akazi ariko ntukabone kuko ubumenyi umukoresha wawe akeneye utabufite.
4.Gerageza kumenyana n’abantu benshi: Ushobora kutagira uburambe mu kazi ariko ukaba uziranye n’umuntu wagufasha kubona akazi runaka, gerageza kumenyana n’abantu benshi ahantu atandukanye, ibi bizagufasha cyane kubona akazi.
5.Kwiga ibintu bidakenewe ku isoko ry’umurimo: Abantu benshi bajya muri kaminuza bakiga ibintu bidakenewe ku isoko ry’umurimo barangiza kaminuza ugasanga babuze akazi kubera ibyo bize ntaho babikoresha, ugasanga byongera ubushomeri, ibi iyo bibaye ugomba kugerageza gufata amahugurwa y’igihe gito mu kintu runaka gikenewe ku isoko ry’umurimo kugirango nawe ubashe kwiyungura ubumenyi bushobora kugufasha kubona akazi vuba.
Bimwe mu byafasha buri munyeshuri wese cyangwa uwarangije kaminuza utarabona akazi kugirango abone amahirwe yo kubona cyangwa kuzabona akazi ni ibi bikurikira:
- Gerageza kumenyana n’abantu benshi bashoboka;
- Hora ushyira ku gihe umwirondoro wawe(C.V);
- Shakisha aho wakorera imenyerezamwuga(Stage/internship);
- Kora ubushakashatsi umenye aho bakeneye abakozi naho wasaba akazi.


text:
Mudandi Frank azakora igitaramo cyo kumurika inganzo ye
Yanditswe na GISUBIZO GENTIL MOISE
Ukoresha mu buhanzi izina rya Mudandi Frank ubusanzwe witwa Ndamyirokoye François ku ya 5 Ukwakira 2018 kuri ‘The Mirror Hotel’ mu Mujyi wa Kigali kuva saa kumi n’ebyiri z’umugoroba azakora igitaramo cyo kumurika ibihangano bye.
Ubwo yagiranaga ikiganiro n’Imvaho Nshya Mudandi yavuze ko icyo gitaramo ari umwanya mwiza wo kuzagezaho abantu ibihangano bye bamaze iminsi bumva.
Ati “Ni igitaramo nzamurikamo indirimbo maze kugira zitandukanye kandi nijeje abantu ko kizaba ari igitaramo kiza.”
Yasobanuye kandi ko izina Mudandi ari akabyiniriro yiswe akiri umwana atangiye kuririmba ahitamo gukoresha izina Mudandi Frank.
Ubuhanzi avuga ko yabutangiye ari umwana ubwo yibonye muri korali, gusa avuga ko bitamutunguye kuko ari ibintu yakundaga.
Yagize ati “Ndi umwana ntabwo nzi uko nagiye muri korali nayibonye uko aho iwacu basengeraga mu itorero ry’abaporoso.”
Avuga ko gukunda kuririmba byakomeje gukura ageze mu mashuri yisumbuye atangira kwandika indirimbo anazihimbira injyana ngo gusa yaje kugira imbogamizi y’uko bamwe mu muryango we bari bafite impungenge y’uko byari kumuviramo kwitwara nabi biba ngombwa ko akora ubuhanzi biguru ntege.
Nubwo ari uko byagenze, avuga ko mu 2017 yiyemeje gukora umuziki mu buryo bw’umwuga asohora indirimbo yitwa “Ni Miss” anayisohorera amashusho.
Izindi ndirimbo afite harimo iyitwa “Soulmate”, “Agasamusamu” kandi yasubiyemo indirimbo “Perfect” ya Edsheeran n’iyitwa ‘Too good at goodbyes’ ya Sam Smith aba bombi akaba ari abahanzi bakomeye bo mu Bwongereza.
Abahanzi bazamushyigikira mu gitaramo “Inganzo yange” yavuze ko ari Intore Masamba, Makanyaga Abdul, Nzayisenga Sophie na Mariya Yohana.
Nyuma y’icyo gitaramo, Mudandi avuga ko azakomeza gukora ibikorwa bitandukanye bijyanye no gukomeza guteza imbere umuziki we.


text:
‘Engagement’ cyangwa gutera ivi nk’uko benshi bakunze kubyita, ni kimwe mu bintu benshi muri iki gihe bakora basaba abakunzi babo kuzabana akaramata. Ni impeta yambikwa umukobwa ku rutoki rwa gatatu ku kaboko k’imoso, umusore akaba amugaragarije ko yifuza ko amubera umugore.
No mu
bihugu by’amahanga aho uyu muco wo gutera ivi wari usanzwe umenyerewe, mu minsi
ya kera wasangaga bikorwa hagati y’abantu babiri bakundana. Umusore yashoboraga
gusaba umukobwa ko babana, undi yamwemerera agahita amwambika impeta bakazabona
kubimenyesha inshuti n’abavandimwe. Muri iki gihe akenshi usanga abantu babikora
banatumiye abantu, bikaba uburyo bwo gutungura umukobwa imbere y’abantu benshi.
Muri iki gihe gutera ivi biba ari ibirori bikunze gutumirwamo inshuti n'abavandimwe bagasangira
N’ubwo ibi
birori akenshi biba biryoheye ijisho, ntibikwiye kwibagiza igisobanuro nyakuri
cy’uku gutera ivi cyangwa se kwambika umukobwa impeta. Mu gihe iki kiba
ikimenyetso cy’uko umusore yifuza kuzabana n’umukobwa, ntibiba bivuze ko
yiteguye. Kwitegura si amafaranga yo gukora ubukwe cyangwa se ibindi umuntu
yarebera inyuma.
Ni ngombwa
ko umukobwa adahumwa amaso no kwambika impeta, agakomeza kwiga ku myitwarire y’umukunzi
we, asuzuma niba koko ari we muntu yiteguye kubana nawe ubuzima bwe bwose
busigaye. Iyi ni nayo mpamvu ituma habaho umwanya runaka hagati yo gutera ivi n’ubukwe,
ni ukugira ngo impande zombi zisuzume niba koko ari wo mwanzuro ukwiye.
Kuba
umusore yifuza ko mubana kandi byagakwiye gutuma uhumuka amaso ugatangira
kumurebera mu ndorerwamo y’umugabo mu rugo, mu nshingano zarwo, yaba mu
bijyanye n’imyitwarire, uburyo muvugana ku mishinga itandukanye n’uburyo
mwumvikana. Ni ngombwa kandi kureba uburyo uwo mukundana akoresha amafaranga,
uko abana n’umuryango we cyangwa inshuti ze, ugasuzuma niba ibyo bintu byose
uzabasha kubana nabyo uko biri.
Kwambikwa impeta bikunze gusa n’ibikingirije abakobwa mu maso ntibabe bakireba bimwe mu by’ingenzi umuntu yagakwiye kuba yitaho, cyane ko hari n’abasore bakoresha ubu buryo mu rwego rwo kwemeza abakobwa no guhishira amakosa yabo. Umukobwa wamaze kwambikwa iyi mpeta usanga akenshi nta suzuma cyangwa amakenga agifite, akaba yanabona amwe mu makosa akomeye ku musore bakundana ariko ntabashe gufata umwanzuro wo kuba yabivamo, dore ko kwambikwa iyi mpeta ya ‘engagement’ bitaba bivuze ko wabaye umugore w’umuntu.


text:
Guverineri w’Intara y’Amajyepfo, Kayitesi Alice, yabigarutseho mu kiganiro yagiranye n’abanyamakuru ku gicamunsi cyo kuri uyu wa Kane tariki ya 30 Nzeri 2021.
Yavuze ko hashyizwe imbaraga mu gushishikariza abaturage gutura ku mudugudu kandi bakomeje kubyitabira.
Yagize ati “Tukaba twarasoje umwaka 70% y’ingo z’abatuye mu Ntara y’Amajyepfo zituye ku midugudu, ariko tukaba tugifite ikibazo cy’imiryango isaga 6700 igituye aho bita nabi cyangwa mu manegeka.”
Yavuze ko bari gukora ibishoboka ngo iyo miryango ikiri mu manegeka ihave kuko imvura y’umuhindo yatangiye kugwa ikaba ishobora kwibasirwa n’ibiza.
Ku bijyanye no gufasha abatishoboye mu mwaka ushize, abaturage basaga ibihumbi 58 bahawe ubufasha bw’amafaranga asaga miliyali 6,5 Frw binyuze mu mirimo ya VUP, naho abageze mu zabukuru batishoboye bagera ku 35.458 bahabwa inkunga ya miliyari zisaga 5 Frw.
Abagenerwabikorwa b’Ikigega cya Leta kigenewe gutera inkunga Abarokotse Jenoside yakorewe Abatutsi batishoboye (FARG) bahawe inkunga ya miliyari 2,5 Frw banubakirwa inzu ndetse imiryango 241 itari ifite aho kuba yarahabonye.
Kugeza ubu imiryango iri ku kigero cya 74% mu Ntara y’Amajyepfo yegerejwe amazi meza naho ingana na 58% igezwaho amashanyarazi.


text:
Burya buri mukobwa agira ibyo yifuza yagenderaho mu gihe ahitamo akifuza ko yaba hari ibintu runaka aba yujuje kugira ngo abashe kumwiyumvamo ndetse anamukunde cyane, uri umukobwa ukaba ufite umukunzi wujuje ibi bintu, cungira hafi umukunzi wawe kuko ntawe utakwifuza kumugira nk’umukunzi we.
Bakobwa, niba umukunzi wawe byibura afite kimwe ibi bintu byiza cyane umwiteho, cungira hafi umukunzi wawe atazagucika.
1.Umukunzi udafite imitsi y’umurengera ku mubiri.
Niba ufite umukunzi w’ibiro biringaniye ku buryo abijyanisha n’uburebure bwe ukabona araberewe ni gihamya ko yita ku mubiri we. Niba uri umukobwa wiyitaho ukunda kwigira gukora Gym ntabwo ukeneye umugabo utabikora nkawe, ukeneye umugabo mupanga neza gahunda mukazihuriraho atagombye kubanza kukubaza byinshi.
2. Niba atunze imodoka
Sibyo cyane kwirirwa utonze umurongo ku cyapa utegereje ko bisi iza ngo ubashe kujya aho ushaka, ntabwo ari byiza kubaho utagira imodoka kandi muri iki kinyejana buri wese muri Kigali asigaye ayitunze? Abatazitunze nabo usanga babifite mu ntekerezo zabo, Ukeneye umugabo rero uyifite. Ntabwo kuba ufite umugabo warangije kaminuza bikugira umusirimu ahubwo ukeneye n’umukunzi ufite n’akarusho k’imodoka.
3. Umugabo ufite akazi.
Nuramuka wifuje umugabo ufite urufito rw’amafaranga ntuzigaye ahubwo uzamenye ko uri umuntu uzi guhitamo neza, nubwo burya urugo atari ibintu ariko n’urugo rutarimo amafaranga ntakibasha gukorwa na gito, niba warabonye umukunzi nk’uyu mbere y’abandi ni kuki utamwitaho? Umugabo ufite amafaranga ni igisobanuro cy’uko ashobora kukwitaho ndetse nawe akiyitaho
4. Niba umukunzi wawe umwiyumvamo.
Ntabwo uzabona umukunzi utagira icyasha na kimwe, uzarinda wipfira ukiri ingaragu niba utegereje umugabo utagira inenge n’imwe uzarebe uwo wiyumvamo cyane mukomezanye urugendo rw’urukundo, mbese uwo ubwenge bwawe bukwereka ko ariwe mwiza kurusha abo uzi kuko uburanga atari cyo kintu wagenderaho cyonyine uhitamo umukunzi


text:
Hakozwe byinshi mu kwiga amateka ya politiki y’ukuntu imishinga y’Uburayi bwo hambere bw’ibwami n’ubukoroni byabaye inzira y’ubushakashatsi bw’ukuri kw’aba capitaliste b’iki gihe ariko no muri Afurika, ubushakashatsi bw’ibanze bw’ubuvuzi bwakorewe ku mibiri yabirabura batabyemeye.
Mu Budage bw’Iburasirazuba mu 1906, Robert Koch, igihangange mu bushakashatsi bwa siyansi y’ibinyabuzima n’umugabo witiriwe ikigo cy’ubushakashatsi cy’indwara z’abantu mu Budage, yashinze inkambi y’ingamba zo kuvura indwara ya trypanosomia cyangwa indwara yo gusinzira, Indwara iterwa n’isazi ya tsetse, udukoko tuba ahantu hashyuha.
Igihe yatangiraga ubutumwa mu 1906, ntabwo bwari ubwa mbere Koch asura Afurika. Mu 1897, yari yatumiwe na guverinoma y’abazungu bo muri Afurika y’Epfo kugira ngo afashe gusobanukirwa no kuvura indwara ya rinderpest, indwara inyamaswa zandura kandi yishe amatungo menshi.
Icyakuruye Robert Koch kuri trypanosomiasis, ntidushobora kubimenya. Ariko mu ruzinduko rwe rwa kabiri muri Afurika igihe yamaze umwaka, yasaga naho yiyemeje gukemura indwara y’amayobera Abongereza bise Sleepy Distemper.
Nkuko ubu byavuzwe neza, uburwayi bwo gusinzira bufite imyumvire yo gukenera cyane ibitotsi, gucika intege, intege nke z’umubiri muri rusange, kutitabira no gupfa buhoro buhoro. Indwara yari imaze kumenyekana ku Banyaburayi mu ntangiriro z’ikinyejana cya 18 maze batangira kuyigaho.
Nubwo ikinyejana cya 20 cyari igihe cy’ibyishimo byinshi bya siyansi binyuze mu kumenya amatsiko no guhanga ibisubizo by’ibibazo, ni nacyo gihe imyitwarire y’ubuvuzi i Burayi yashimangiye umwanya wayo mu bumenyi bwa siyansi, bityo ikora nk’umuzamu w’ikigo gikomeye. Ariko nk’uko byari bimeze, imyitwarire y’ubuvuzi bw’iburayi ntabwo yari politiki y’ubwishingizi ikubiyemo n’imibiri y’abirabura muri Afrika.
Robert Koch ageze muri Afurika, yari afite formulaire n’uburyo bwo kuvura. Igiteye amatsiko ariko, urugendo rw’uyu mugabo muri Afurika nk’umuganga nicyo kintu kitavuzwe cyane mu mwuga we nubwo uburyo bwe bwo kuvura trypanosomiya bwabaye ihame mu bukoloni bw’Abadage mu burasirazuba n’iburengerazuba bwa Afurika.
Koch yavuraga abaje mu kigo cy’iwe akoresheje imiti ya arsenical, irimo ibintu bidashidikanywaho ko byangiza umubiri w’umuntu. Muganga yabonye ibihumbi n’ibihumbi by’Abanyafurika bo kuvura, ariko ntitwapfa kumenya umubare w’abakize nta ngaruka mbi imiti ye ibagizeho.
Ntabwo bihagije kuvuga ko ubuvuzi bwa Koch bwagenze neza kubera ko uburyo bwe bwo kuvura bwabaye imyitozo isanzwe n’ihame k’Ubudage muri Afrika. Kimwe mu byakwibazwa nuko abaturage yavuraga ntibari bazi neza imiti yinjijwe mu mibiri yabo kandi ntibashoboraga kumenya niba Koch yarayikoresheje nk’ubushakashaysi bwa tereologiya ye.
Gusobanukirwa neza bidasubirwaho igihe cya Koch muri Afurika bituma bigora, niba bidashoboka, kumenya niba yarashakaga gukiza trypanosomiasis (Indwara yo gusinzira) cyangwa niba yarasanze abanyafurika bo mu bukoloni bwa Germa bifite akamaro kumatsiko ye.
Umugambi nyawo wa Koch ni amayobera kuri twe ariko ibikorwa bye byibutsa ububabare bw’uburyo imibiri y’abirabura ariyo yabonywe nk’ikoresho by’ibitekerezo by’abo mu bihugu by’iburengerazuba.
Muri iki gihe, Robert Koch yizihizwa nka se wa microbiology. Icyizere ariko, nuko umurage we utagoretswe kugirango ushimishe bamwe.
Munezero Martin ni Umwanditsi w’Ikinyamakuru Umuryango. Yatangiye gukorera iki kinyamakuru muri Nzeli 2014.
Imbuga nkoranyambaga ze:
Instagram:Martin Promoter
Facebook:Munezero Martin
Twitter :Martin Promoter


text:
Barabizi PE indirimbo zabo ninziza
Korali “Grow In Jesus” yateguye igitaramo gikomeye cyo kumurika album ya mbere
Yanditswe na TWIZEYIMANA FABRICE
Korali Grow In Jesus yo mu itorero ry’abadiventisite b’umunsi wa karindwi i Gikondo, yateguye igitaramo gikomeye cyo kumurika y’amajwi n’amashusho, kizabera ku rusengero rw’abadiventisite i Gikondo ku cyumweru tariki ya 17 Kamena 2018.
Iyi album izamurikwa yitwa “Umucyo” ikaba ari yo ya mbere iyi korali igiye gushyira ahagaragara mu myaka 18 imaze ikora umurimo w’ivugabutumwa rinyuze mu ndirimbo.
Mu kiganiro yagiranye n’Imvaho Nshya, Perezida w’iyi korali Sebutore Amitie, yatangaje ko imyiteguro y’iki gitaramo yamaze kunozwa, ndetse n’amakorali bazafatanya nayo akaba yariteguye neza.
Yagize ati “Ni igitaramo twiteguye neza, kuko uretse kuba ari umwanya wo kumurika ku mugaragaro indirimbo zacu mu buryo bw’amashusho n’amajwi, ni n’umwanya wo gushimira Imana yaturinze mu myaka 18 tumaze dukora umurimo w’ivugabutumwa rinyuze mu ndirimbo.
Ubwo rero turakangurira abantu kuzaza kudushyigikira ari benshi, tugafatanya guhimbaza Imana tunayishimira ibyiza yadukoreye, kandi twizeye ko gahunda twabateguriye izabashimisha.”
Muri iki gitaramo kizatangira saa sita zuzuye, korali Grow In Jesus izafatanya n’izindi korali zikomeye zo mu itorero ry’abadiventisite b’umunsi wa karindwi nka Ambassadors of Christ Jr, The Way of Hope choir ndetse na Messengers.
Korali Grow in Jesus yashinzwe mu mwaka wa 2000, ikaba igizwe ahanini n’urubyiruko.Mu ndirimbo zayo zamenyekanye cyane ndetse zigakundwa na benshi harimo iyitwa Umucyo ari nayo yitiriwe album, ndetse n’izindi nka Tumuririmbire, Shimwa Data, Ijambo ryawe n’izindi.
2 Comments on “Korali “Grow In Jesus” yateguye igitaramo gikomeye cyo kumurika album ya mbere”
-
-
I hope that you won’t stop anymore! May continue to grow in Jesus as the name speaks! We don’t need to wait other 18 years to see another album. Please dedicate your life to God and He will use.


text:
“Gushinga idini! ni bizinesi weeeee!!! Ahubwo se atariyo naba nkora iki? Ngo tubakuramo amafaranga? turamaze! Ngo tuba dushaka amafaranga? Nibyo nyine! Ahubwo amafarangaaaa! Ndayashaka cyane weeeee! Ahubwo iyo ,aha, aba ari mu rusengero rwanjye ngo murebe, nari kuyabakuramo, nari gukinga imiryango nkareba ko ntayabakuramo!”
Aya ni amagambo yavuzwe n’umwe mu bakozi b’Imana uri ku rwego rwa Bishop mu itorero rimwe rikorera muri Kigali. Uyu mugabo mu mpanuro ze yibanze ku gusobanurira bagenzi be b’abapasitoro kuva mu bibababaza ngo bivugwa n’abantu ko amadini yabaye Business cyangwa se ubucuruzi.
Nta gihe gitambutse mu Kinyamakuru Izuba Rirashe hasohotsemo inkuru y’itorero rimwe ryo mu murenge wa Ndera ryabuze ubwishyu rikirukanwa mu nzu ryakoreragamo kubera kumara imyaka ritishyura.
Mu murenge wa Nyamabuye akarere ka Muhanga naho muri 2013, itorero rimwe ryahisemo gusenya urusengero nyuma y’uko umwe mu barigize ashatse kuryigarurira. Uwarishinze nawe akavuga ko atamutwara Business ye yitangirije.
Mu murenge wa Kimironko naho uyu mwaka muri Gicurasi 2014 naho undi mupasiteri twaganiriye yantekerereje uburyo yatangije icyo yitaga “Business y’umurimo w’Imana” umwe mu bayoboke be umurusha amaboko agashaka ubuzima gatozi bw’iryo torero yarangiza ngo agashaka kurimwirukanamo.’ Icyo gihe yambazaga aho yaregera ngo batamutwara idini rye.
Muri Kanama nabwo ku Gitangazamakuru kindi haciyeho inkuru y’itorero ryo muri Rurindo, bwakeye ryacitsemo ibice bibiri. Kimwe gihita gisakambura urusengero ngo kuko umushumba waryo w’I Kigali nawe yifuzaga kujya yungukira muri iyo Business yari maze gusa n’ishinga imizi.
Hari n’izindi ngero z’abapasitoro bagiye barwana mu nsengero bapfa amaturo.Byaravuzwe muri za 2008 mu matorero bamwe muzi. Hari n’ingero za vuba zitamenyekanye z’amatorero imitungo yabo Banki zagiye zitangaza ko igiye gutezwa Cyamunara kuko bananiwe kwishyura umwenda babereyemo banki.
Ndetse hari n’ubwo bamwe mu bayoboke usanga bari mu magambo ngo “ iriya modoka se si amaturo yacu yirirwa ahekenya” , “ugira ngo se hari ikindi cyatumye Pasitoro yiyita Bishop si uko yabonaga uriya mupasitoro wundi azamutwara itorero?” “uziko se buriya uriya mwigisha wigishije ku cyacumi atari Reverand wabimubwiye ngo bayatuvomemo? Uzarebe ukuntu Pasitoro asigaye acyeye kubera amaturo yacu sha!” “ntuzi ko se uriya mubosi impamvu akora ibyaha ntibamuheze ariko atanga icyacumi gitubutse? Sha amatorero yabaye business dore n’uriya urishize ejo yahise agura Imodoka n’inzu nziza kandi yari umutindi nyakujya?”
Izi ngero rero n’izindi ntavuze bamwe muzi, ni ibyerekana ko amagambo natangiriyeho ya Bishop ashobora kuba ari ukuri kwa benshi ariko abakozi b’Imana bagenzi be bo bakanga kubivugisha ukuri nk’uko we abyumva.
Uriya mu Bishop yageze aho arababwira ati “ Ese ubundi niba amatorero atari business ubwo izi nsengero twubaka twajya dukura he amafaranga azubaka?”
Nabaye nk’uwemeranya nawe ariko nanone nsigarana ikibazo kivuga ngo “ Niba gushing itorero ari Business cyangwa se ubucuruzi kuki abayashinze mbere barakazwa no kubona abandi bagiye kuyashinga?”
Reka turebere muri rusange ,mperutse kumva ijambo rivuga ngo “turashaka kwicomokora” iri naryumviye mu rusengero rumwe kandi risa nkaho risobanuye ibintu byinshi. Gusa maze kubaririza no gukurikirana impamvu yaryo.niba ibyo bambwiye ari ukuri ngo bivuze ko “abanyamadini bamwe bishyize hamwe bakanga agasuzuguro ko kwubarirwa mu kwaha kw’andi madini kandi nayo yishoboye.”
Byatumye ntekereza ku buryo bwagutse. “ese kuki abantu bafite amadini basigaye bahora mu ntambara hagati yabo?” Ugasanga ngo “yantwaye abayoboke, ngo yigisha ubuyobe, ngo ririya dini muryitondere rikora na ILLUMINATI, ngo ririya rishobora kuba rijya ikuzimu n’andi magambo .Mbese ugasanga barakoresha uko bashoboye ngo bangisha abayoboke babo andi matorero.Ibi rero bituma hari abahita bemeza ko wa mugani “ amadini ari business nk’uko byemejwe na Bishop”
Ariko se birakwiye ko abiyita abakozi b’Imana bajya bakoresha iryo zina kandi bagambiriye gusahura imitungo y’abo bashuka ko baje gukorera Imana? Ese bikomeze bibe gutyo leta irebere ijye ihaguruka ari uko mu madini havutse imvururu? Ese bibe ihame ko urusengero rutabangamira abaruturiye kubera urusaku ariko haberamo ibindi bibazo leta itazarukoraho?
Kugeza uyu munsi, inshingano ku ivuka n’ishingwa ry’amadini mashya zifitwe n’ikigo cy’igihugu cy’imiyoborere (RGB). Aya madini ubu asaga 3000. Ikindi ,mbere yo kwitwa ko ariho ahabwa ubuzima gatozi nk’ubwo indi miryango itegamiye kuri Leta ihabwa. Ibi bikaba ari nabyo bamwe mu bapasitoro n’aba Bishop batangiye kuvuga ko “bashaka kwicomokora.”
Ku bwanjye numva ko kuvuka kw’amadini bizagera aho birenga ubushobozi bw’ikigo cyiyafite mu nshingano kuko ubuzima gatozi buhabwa idini ryavutse. Kandi habanza kurebwa niba rifite inyubako na statue ndangamikorere. Ese ubundi ubuzima gatozi hari icyo buteganya ku bujura bushukana ko nabonye buvuga ku kanama nkemurampaka? Ntawamenya.
Bishatse gusobanura ko yayandi tubona asengera mu gitondo mu tubari,nimugoroba tugacururizwamo, amwe asengera muri Shitingi, asengera mu nzu zo guturwamo, ibyumba byazo bikaberamo imirimo yo gusigwa no kwuhagirwa ndibwira ko nta buzima gatozi aba afite.
Mbona leta yakabaye maso kuri iki kintu kuko ibibazo birimo kuvuka muri iyi minsi byitwa ko ari mu bakozi b’Imana ni byinshi. Twazashiduka ariho havugwa ibibi byinshi kuruta mubo abo banyamadini bita abapagani cyangwa abanyamahanga.Yego ntihakoreshwa imbaraga ngo bicike ariko aho guhora mu ntambara zo gusenya insengero, haharanirwa kugira amatorero afasha abanyarwanda kubaka igihugu kuko n’ubundi bajya gusenya insengero bamaze kugira amacakubiri. Kandi ntitwashyigikira ko twagira amatorero arangwa n’amacakubiri kubera ko yahindutse nk’ubucuruzi.
source:Izuba Rirashe


text:
Abatuye aka gace bafite amavomero abiri babvomaho ari mu kabande ahurirwaho n’abaturage batuye uyu musozi bose ndetse n’ikigo cy’ishuri kiri hafi aho ku buryo kubona amazi bisaba kuba ufite ingufu.
Bamwe mu baganiriye na Radio1 bavuze ko bagorwa no kubona amazi, iyo imvura iri kugwa ni yo bakoresha ariko mu mpeshyi biba bigoye kuko n’abanyeshuri bo ku kigo baturanye baba bagiye kuvamo aho.
Umwe yagize ati “Reba nko kugira ngo umuntu ave ruguru iriya mu mpinga y’umusozi amanuke ajye epfo mu kabande bimutwara ingufu nyinshi cyane, uragenda ugasangayo n’umubyigano ukamara nk’isaha irenga utarabona amazi.”
Undi ati “Impungenge ziba zihari ni uko hahurira abantu benshi, ubundi hari robine ebyiri iyo hino ni yo ifite amazi menshi iyo hirya ni make. Abantu baba ari benshi iyo uhagiye ufite gahunda yo guhinga ntuba ukigiyeyo, nko mu mpeshyi abanyeshuri baramanuka bakaza kuvoma abantu bakaba benshi.”
Ku ruhande rw’Umunyamabanga Nshingwabikorwa w’uyu Murenge, Nshimiyimuremyi Laurent, yahumurije abaturage bo muri aka gace ko bari hafi kubona amazi kuko imirimo yo kuyabagezaho igeze kure.
Yagize ati “Turi mu gice kigira amazi make ariko kuko mubizi imishinga y’amazi iba ikomeye, mu isaranganwa ry’ingengo y’imari uko bijya bigenda habaho n’isaranganwa ry’amazi.”
“Muri uyu mwaka ni twe tugezweho mwabonye ko n’umuyoboro batangiye kuwucukura ndetse uyu munsi batangiye gukora aho ikigega kizaterekwa, ni umuyoboro muremure rero wambukiranya imirenge ku buryo natwe uzatugeraho. Kariya gace kagiye guhabwa amazi katari kayafite.”
Yakomeje asaba abaturage kubungabunga robine basanganwe abizeza ko bitarenze muri Nzeri bazaba bamaze kubona amazi.
Gahunda ya guverinoma iteganya ko mu 2024 abaturage bazaba bafite amazi meza ku kigero 100%, hirya no hino hamaze igihe humvikana abaturage bataka amazi ukibaza niba iyi gahunda izagerwaho.


text:
Abagera kuri 3% ni bo bataye ishuri mu mwaka ushize wa 2017
Yanditswe na MUGISHA BENIGNE
Umubare w’abana bata ishuri uragenda ugabanuka kuko ijanisha rigaragaza ko bageze kuri 3%, Minisitri y’Uburezi ikaba ifite ingamba zo gukumira no kurwanya iki kibazo ijanisha rikagera kuri 0%.
Nk’uko bitangazwa na Munyakazi Isaac, Umunyamabanga wa Leta ushinzwe amashuri abanza n’ayisumbuye, ngo umubare w’abana bata ishuri uragenda ugabanuka ugereranyije n’uko byari bimeze umwaka ushize, bikaba biterwa n’ingamba nyinshi Minisiteri y’Uburezi igenda ifata mu rwego rwo gukundisha abana ishuri.
Yagize ati “Abana bataye ishuri mu mwaka w’amashuri wa 2017 bari ku ijanisha rya 3%, ni nyuma y’uko hakozwe ubukangurambaga mu babyeyi no ku banyeshuri, ndetse abaritaye bagashakwa bagasubizwa mu ishuri, byatumye imibare y’abarivamo igabanuka, tukaba dufite ingamba zo gukemura burundu iki kibazo.”
Munyakazi avuga kandi ko hari gahunda zimwe na zimwe Ministeri y’Uburezi yashyizeho zatumye abana bakunda ishuri kurushaho n’abari bararitaye bakarigarukamo.
Zimwe muri zo ni gahunda yo kugaburira abana mu mashuri, gahunda y’uburezi bw’imyaka 9 na 12 yatumye ikiguzi cy’uburezi kigabanuka, abana bakiga bataha iwabo.
Ati “Kuva aho gahunda yo kubonera abana ifunguro rya saa sita ishyiriweho, abana benshi bagarutse mu ishuri kuko ikibazo bari bafite bajya kurivamo cyari gikemutse. Bamwe baratahaga ntibabone ifunguro nko mu gihe babaga bagiye guhinga kure ntibabashe gutekereza abagiye ku ishuri.”
Avuga ko iyi gahunda ari imwe mu zagaruriye abana ikizere no gukunda ishuri, harimo n’amabwiriza Minisiteri y’Uburezi yagiye ishyiraho, yo kutirukanira abana agahimbazamusyi k’abarimu mu gihe kataraboneka no kubirukanira ikosa ryose ribonetse kuko bituma umwana arambirwa ishuri ndetse n’umubyeyi agacika intege mu gushishikariza umwana kujya kwiga.
Umuyobozi mukuru wa REB, Gasana Janvier avuga ko umubare w’abana bata ishuri wagabanutse bituma n’umubare w’abana basiba ibizamini bya Leta uganuka.
Ati “Kuba umubare w’abana bata ishuri waragabanutse byatumye n’umubare w’abana basiba ibizamini bya Leta ugabanuka. Muri ibi bizamini by’umwaka ushize, abatarakoze bari ku ijanisha rya 3%, bivuze ko mu mashuri abanza abatarakoze ibizamini bya Leta bari ku ijanisha rya 2% naho mu kiciro rusange abataragikoze ni bo bari ku ijanisha rya 1%.”
Aba bayobozi muri Minisiteri y’Uburezi kandi bagaruka ku ngeso mbi yahoze mu bayobozi b’ibigo babuzaga bamwe mu banyeshuri kwitabira ibizamini bya Leta ngo batazatsindwa bagatuma ibigo byabo bitabona umusaruro mwiza ku mpamvu z’uko bagaragara nk’abaswa.
Aha Munyakazi yavuze ko iyo ngeso mbi yacitse kera, iki kibazo kitakibaho na busa, ndetse n’abanyeshuri kimwe n’ababyeyi bakaba batakwemera uwashaka kubabuza uburenganzira bwabo muri iki gihe, bitewe n’imyumvire yahindutse.
Minisiteri y’Uburezi rero ifite intego zo gukemura ikibazo cy’abana bata ishuri n’abasiba ibizamini bya Leta ku buryo bizakemurwa burundu.


text:
Nyuma yo kumara imyaka irenga 13 yarabaswe n’ingeso yo kwikinisha, ibintu yakoraga inshuro 16 k’umunsi Umukobwa witwa Vera Chambashi yatanze ubuhamya burebure bw’ukuntu yabaye muri ubwo buzima nyuma akaza kugandukira Uwiteka akakira akakiza muri we.
Mu buhamya burebure n’ikiganiro yahaye ihuriro rya “Girl Empowerment Alliance for Change”, Uyu mukobwa ukomoka muri Zambia yavuze ko yatangiye kwikinisha afite imyaka 6 kugeza ubwo bimubase akabikuriramo kugeza abimazemo imyaka 13 yose aho yanabikoraga inshuro 16 ku munsi.
Yagize ati “Kwikinisha ntabwo ari icyaha gusa, ahubwo n’inzitizi y’ahazaza heza h’ubikora.”
Vera avuga ko nyuma yo kumara igihe kingana gitya abayeho mu buzima bwo kwikinisha, yifuza kwigisha urubyiruko ko ari bibi ndetse akerekana ingaruka zabyo cyane ko yahuye nazo, ariko kuri ubu akaba yarabashije kuzirenga akiyakira nk’umuntu mu bandi, mu gihe agikora iyo ngeso atigeze yiyumva nk’umuntu w’agaciro mu bandi.
Nkuko yabibwiye Girl Empowerment Alliance for Change dukesha iyi nkuru ati “Natinyaga kureka iyi ngeso yambase.Niyo yatumye ngera ku guhungabana ndetse yanyiciraga imbere. Kwikinisha byabaye umugenzo wanjye wa buri munsi kuva ku myaka 6 kugeza ubwo nkuze birambata. Inshuro nyinshi nabiterwaga na filimi z’urukozasoni nkiri umukobwa muto,naje kubatwa n’ibijyanye n;ibitsina.Naje kuba umuntu udasabana n’abandi nkanitinya ariko umutwe wanjye nawo wuzuyemo ibintu biteye ubwoba byiganjemo ibyo niremeye.”
Akomeza ati” mu biruhuko byo ku ishuri,nikinishaga inshuro 16 ku munsi ariko uko nabikoraga kose numvaga ntakunzwe, nkumva hari ikintu mbura. Hari igihe cyageze nkajya numva ibindi bice byanjye by’umubiri bimbaza biti “Ese nkwiriye gukundwa?,cyangwa ndi“ umwe mu bakobwa babi,nta kintu nkwiriye?” naje kwakira ibyo byiyumvo,niyumva nk’uwo muntu mpora ntekereza, niyemeza gukizwa nkakira Yesu akigarurira ubuzima bwanjye.”
vera nyuma yo gukizwa arifuza guhugura urubyiruko rwishora mu ngeso zo kwikinisha akarwigisha ibi byibyo bishoramo, ndetse akabakangurira kubireka kuko atari byiza, usibye kuba bibangiza bituma nta cyizere bigirira muri Sosiyete barimo.
Avuga ko we atagikeneye kugira aho ahurira n’izo ngeso kuko ubu yabaye undi mushya akaba ari nabyo yifuriza buri wese umeze nkuko yahoze. Ati” singishaka iyo myumvire y’umwanda, ntabwo namaraga isaha ntatekereje ku by’ibitsina, kandi ntacyo byamfashaga uretse kubikora nkatangira kurira no kwicuza ndetse nkaniheba. Nta gukaraba na kumwe numvaga kwankuraho uwo mwanda.Gukaraba igihe kinini ntabwo byankuyeho uwo mwanda nkuko nabitekerezaga ahubwo numvise nkeneye imbaraga z’umwuka.”
Vera ati”Nigeze kumva ibya Yesu mu rusengero kera ubwo najyaga mu rusengero. Niyemeje kumwakira nubwo naciye mu bihe by’umwanda ariko Yesu aracyanyita uwe.”
Uyu mukobwa yatanze ikiganiro kirekire kiri no ku rubuga rwe rwa You Tube yise “Jus Vera” gusa yavuze ko icyo yasaba imiryango n’abantu bakomeye ari uko bahagurukira gufasha urubyiruko rwabaswe na filimi z’urukozasoni kuko arizo zituma benshi bishora mu ngeso yo kwikinisha ibata abatari bacye kandi usanga biganjemo urubyiruko.
Asaba urubyiruko kwemera guhinduka no kureka film z’urukozasoni zishobora gutuma bakora ibyangiza ubuzima bwabo, ndetse bakakira Yesu nk’umwami n’umukiza w’ubugingo bwabo.
Umunyamakuru w’Isezerano.com , kuva mu 2020 . Yize Itangazamakuru n’itumanaho (Journalism and Communication ) muri Institut Catholique de Kabgayi .
Amaze imyaka 2 , mu mwuga w’itangazamakuru .


text:
Nyuma y’inkuru nise « Ibanga rya nyuma ry’imikoranire ya FPR na FDLR : Ibisa birasabirana », abantu batari bake bagaragaje ko bababajwe n’iyo nyandiko ndetse rwose bakemeza ko yabaciye intege burundu. Ahanini ababivuga ngo ni Abahutu bari ku ngoyi ya FPR mu Rwanda n’abo igihangayikisha bikomeye mu mashyamba no mu buhungiro ! Nabanje kugira ngo ni Commentaires z’Intore zikunze guhita kuri leprophete.fr ariko nyuma bamwe barampamagara tujya impaka, kugeza no kubavuga ko bari muri FDLR nyirizina. Izi mpaka narazikunze ariko zanteye agahinda gakomeye mu mutima kuko nageze kuri uyu mwanzuro : Abanyarwanda baracyapfa, inzira yabo y’umusaraba iracyari ndende ! Reka tubisuzume neza muri izi ngingo 4 zikurikira: (1)isomo ry’amateka,(2) icyo nemera, (3)icyo ntahakana, (4) igikenewe.
1. Kuki Abanyarwanda batajya bigira ku mateka ?
Ikimbabaza kurusha ibindi ni iki kibazo : Abahutu n’Abatutsi bazumva ryari koko ?
Ku ruhande rw’Abahutu
Guhera mu myaka y’1990, kuva FPR yatera u Rwanda, cyane cyane kuva amashyaka menshi yatangira mu Rwanda, Abanyapolitiki b’Abahutu kimwe n’abakuru b’igisilikari (abasilikari nibo bayoboraga igihugu mu by’ukuri) bahisemo kutabwiza Abanyarwanda ukuri, bakibwirira abaturage ibyo bashaka kumva , bakagerekaho animasiyo no gucinya akadiho gusa ! Birinze kwicara ngo batekereze, ngo basesengure, ngo barebe neza ibibazo by’ingutu igihugu kirimo kandi babishakire ibisubizo. Bahisemo kurwanira ubutegetsi gusa, bakirinda no kugaragaza icyo bazabukoresha umunsi babugezeho. Baciyemo Abanyarwanda ibice bihanganye, byategurizaga ibyaje gukurikira.
Ingaruka zikomeye zabaye izi :
*Gushwanyaguza ubutegetsi bwa Habyarimana nta kindi bateganyije cyo kubusimbura.
*Gutiza umurindi FPR yashakaga kwifatira ubutegetsi bwose.
*Gushyira abaturage mu kangaratete.
Jenoside yabaye nk’umusaruro wa politiki y’impumyi yariho, gutsindwa urugamba rw’amasasu n’ubuhungiro biba umusozo mutindi (une fin tragique)!
Abahutu bageze mu buhungiro bakomeje guhabwa politiki ibahuma amaso, ibemeza ko bari muri « Repli tactique », ko hasigaye iminsi mike bagasubira mu Rwababyaye, maze Inyenzi zigasubizwa iyo zateye ziturutse ! Bakomeje gutungishwa ubwo buhendabana kugeza umunsi ijuru ribaguye hejuru ! Uko byaje kugenda ninde ubiyobewe ? Ariko Abahutu bazumva ryari ?
Mu myaka y’1996-1998, Abahutu b’inkwakuzi biyise abacengezi barimonogoje mu majyaruguru y’u Rwanda, bagaragazaga ingufu za gisilikari zashoboraga koko guhungeta ubutegetsi bwa FPR bwari butarashinga ibirindiro. Ariko Abacengezi birengagije ko politiki ariyo y’ibanze ! Barwanaga nk’ibiragi bityo FPR yonyine akaba ariyo ibavugira, kugeza ubwo iberekanye bidasubirwaho imbere y’amahanga nk’abasize bakoze ibara mu Rwanda kandi bakaba bagishaka gukomeza umurimo mubisha batarangije wo gutsemba Abatutsi ! Icyakurikiyeyo, ni itsembwa ry’Abaturage b’inzirakarengane ba Gisenyi na Ruhengeri, bicwa urw’agashinyaguro kugeza igihe bafungirwa mu buvumo baratwikwa….ntawe ubatabariza, …..birangira bityo ! Hakurikiyeho Inkiko Gacaca, zizutaguza abahutu zibasiga ari ibisenzegeri n’ubu baracyahagaritse umutima….ninde wabatabaye muri ako kaga baroshywemo na politiki y’impumyi rurindi ! Hashyizweho Urukiko mpuzamahanga mpanabyaha rukorera Arusha(TPIR) maze rugaragariza buri wese ko amahanga yakuye amaboko kuri politiki yakozwe na Leta ziyita iz’Abahutu, politiki itarashoboye kugumana igihugu gituje, ikagita mu kangaratete ! BILAN iragaragara , ntaho twayihisha ! Bavandimwe Bahutu, muzumva ryari ko mugomba guhindura imitekerereze, imvugo n’ingiro, niba mushaka gukomeza kubaho no gusubirana ijambo mu Rwababyaye ?
None dore za ntambara zitagira politiki ifatika zirongeye ziratutumbye, ba « bahanga bacu mu bya gisilikari » barongeye bashoye rubanda mu mutego wo kwemera ko kurasa no kwica Abanyarwanda bishobora gutanga igisubizo ! Natwe kubera akababaro k’ubuhungiro n’akarengane duhura nako buri munsi tuti, nimutebuke bana bacu muducungure …. ! Nta wihuta nk’uwayobye koko !
Erega ikibazo gikomeye nta kindi kitari muri izi ngingo eshatu :
*Gucungurwa byo birakenewe
*Gusa icungurwa dusonzeye ntirishobora kunyura mu nzira yongera kumena amaraso y’Abanyarwanda b’inzirakarengane.
*Gerekaho noneho ko n’intambara FDLR ishomboza idashoboka muri iki gihe, ureke babandi biyemera ko bashishoza cyane hanyuma bakagaruka bakemeza ko ngo kurwana iyo utashoje bishobora kubabyarira inyungu nyinshi !!!! Ariko ishyano riragwira ni ukuri kose : Umuntu agatinyuka akandika ngo n’iyo FDLR yaba itagaba biriya bitero yitirirwa ngo kubyemera biyifitiye inyungu nyinshi ! Abo bo rwose, mbifurije bon appetit, ariko bararye ntibampe ! Bikindi yabavuze ukuri koko , ngo « Njyewe nanga Abahutu barwana intambara batazi n’imvano yazo ! » Ariko se Abahutu bazumva ryari ba disi mwe ?
Ku ruhande rw’Abatutsi.
FPR yibereye muri politiki ifite ibyo ipfana n’iya Abahutu bo mu gihe cy’amashyaka menshi: Igipindi gusa tu ! FPR yahisemo gutera ikinya no gufunga amaso y’Abatutsi bose ku buryo bw’umwihariko ! Irabeshya buri munsi, ikababembereza ibashuka ko aribo bonyine ikorera ; ko Abahutu bose ari abantu babi b’abicanyi n’ibipinga gusa ; ko rwose igihugu cyafashwe burundu ; ko nta muhutu uteze kongera kugaruka ku butegetsi ; ko ingabo za RDF zidashobora gutsindwa kuko ari zo zikomeye ku isi ; ko amahoro n’iterambere mu Rwanda ari akataraboneka, ko nta munyarwanda n’umwe wicwa n’inzara; ko umutekano ari 100% ; ko imiyoborere myiza ari intangarugero muri Afurika no ku isi hose; ko ubumwe n’ubwiyunge bigeze ku rugero rwa 95% …..n’andi mangambure nk’ayo !
Akarusho : Impamvu Abatutsi barokotse jenoside n’abaturutse hanze bazagorwa no kwigobotora imigozi ya FPR ni uko yo ibaha imfashanyo zitari nke (kuvuzwa, kurihirwa amashuri, kubakirwa amazu….) Kandi bikaba bizwi ko uwagufatiye ku nda aba yakurangije ! Benshi mu Batutsi rero ubu baranezerewe, bishimiye kubwirwa ibyo bashaka kumva gusa, ugerageje kubaburira ati nyamara akarengane gakabije Abahutu bagirirwa amaherezo kazakora ishyano….baramucyaha bakamutuka bamubwira bati vuga uvuye aho,wowe uri Ikigarasha, isazi, Ibirohwa….
benshi mu Batutsi barasinziriye burundu, baradamaraye, ababi ni ababona ko urugogwe rushobora kongera kubagwa hejuru ! Bavandimwe Batutsi muzakanguka ryari ? Muzumva ryari ?
2. Icyo nemera : Intambara irasenya ntiyubaka !
(1)Nemera ko politiki yo kubwira Abanyarwanda ibyo bashaka kumva gusa ariyo yadusenyeye igihugu , tugapfusha miliyoni y’abavandimwe, abatagira ingano bakaba ibimuga, impfubyi, abapfakazi, impunzi…imfungwa. Iyo « Politiki-ya-humiriza-nkuyobore-nkujyana-mu-kuzimu » niyamaganwe kuko icyuye igihe !
Banyarwanda niba mushaka kubaka igihugu gifite amahoro, mukabaho mudahagaritse umutima buri gihe, nimwige gutega amatwi y’inyuma n’ay’imbere, mwitoze gutandukanya ijwi ry’umushumba n’iry’ikirura. Muzakomeza gupfa nk’udushwiriri kugeza ryari ? N’ubwo umuti ukarishye uryana mu mufunzo w’igisebe ariko nyamara niwo ugikiza. Nimufungure amaso murebe ukuri kw’amateka yanjyu, muyakire, muyakuremo isomo n’imyanzuro ikakaye izamurikira ejo hazaza : Urwanda ntirushobora gukomeza kwiharirwa n’ubwoko bumwe gusa, Abahutu cyangwa Abatutsi, nimuticara ngo muganire, mwumvikane, mwubahane, muzicana mushire ! Nta kundi byagenda.
(2) Nemera ko inzira y’intambara nta kindi yakongera kutugezaho uretse icyunamo n’agahinda. Muri iki gihe, mu mitima y’Abanyarwanda benshi harahinda umuriro w’umujinya, akababaro n’ubwoba, kubera akarengane gakabije bagirirwa, gutakaza abantu n’ibintu no kutizera abitwa ko bashinzwe umutekano !
Uwafungura akadirishya gato gusa, akabwira Abanyarwanda ati : ngaho nimukore icyo mushaka, ngira ngo ntawe utabona ko ishyano ryatugwirira ritagira igaruriro : KWIHORERA ! Hagowe rero uzakina uwo mukino wo gusuka lisansi mu muriro ! Intambara idasobanutse ku butaka bw’u Rwanda, nta kindi kizima yageraho uretse kwatsa uwo muriro mutindi.
3.Icyo ntahakana.
Akarengane kagirirwa rubanda nta wundi musaruro gatanga uretse umwiryane n’intambara. Kuva yafata ubutegetsi, FPR ikomeje kwikanyiza yiharira ubutegetsi bwose n’umutungo w’igihugu, ifunga ikanica abanyapolitiki bayiburira, irenganya rubanda mu manza zififitse, ishyiraho politiki zibangamiye rubanda rugufi, iteza intambara muri Kongo zigambiriye gutsemba impunzi z’Abahutu no gusahura umutungo w’icyo gihugu.
Iyi politiki ya Gashozamvururu na Mpatsibihugu ya FPR nta kindi izakururira u Rwanda n’Abanyarwanda uretse intambara ya simusiga ! Umunsi Kongo yahagurukiye kwirwanaho, byaba ngombwa ikitabaza abacancuro ( dore ko itabuze icyo yabishyura), u Rwanda ruzahakura imbwa yiruka !
Ikindi ni uko hariho n’Abanyarwanda batari bake bemeza ko batazakomeza gukandagirwa no gusuzugurwa ubuziraherezo, umunsi bubuye imirwano (atari iyi y’ikinamico !) igihuru gishobora kuzibaruka igihunyira.
4.Igikenewe
Abanyarwanda bamaze imyaka 18, bandika, batabaza, bavuga ibitagenda byinshi. Kwamagana ibitagenda si bibi ariko politiki yo kuvuga gusa ko Kagame ari umwicanyi kimwe n’Interahamwe, ntacyo yubaka! Ndambiwe guhora nandika inkuru zivuga ngo mu Rwanda ibintu byaracitse, byose nta kigenda, nta kizima gihari! Ndambiwe guhora ndira, imbere y’isura itari nziza y’igihugu cyanjye ariko singire icyo nkora ngo iyo sura ihinduke kandi irusheho kuba nziza. Niyo mpamvu nongera gusaba Abanyarwanda tubyumva kimwe, uko bangana kose, ko bitarenze ukwezi kwa Mutarama 2013, natwe twakwisuganya tukarema umutwe wa politiki wakwiyemeza guca umuco mubi wo kubwira Abanyarwanda ibyo bashaka kumva gusa, ahubwo tugatinyuka tukababwiza ukuri, tukanenga ibibi ariko tukanashima ibyiza, tukagira ubutwari bwo kubaburira igihe bari gufata icyerekezo kigana ikuzimu, tugasuzuma ibibazo bikomereye igihugu cyacu kandi tukerekana n’uko twumva byakemuka. Uko niko twarema “Oppostion constructive”, tugakora politiki yubaka kuko ariyo u Rwanda rukeneye.
Umwanzuro
(1) Abibwira ko ari Abahutu kuruta abandi bagenze make. Ntaho bataniye n’abakomeje kujya bishuka ko aribo Banyarwanda bonyine abandi bakaba Inyangarwanda n’Ibipinga . Imitekerereze nk’iyo ijyana mu rupfu, amateka yacu, aya kera n’ay’ubu, ntiyahwemye kubitwereka .
(2) Abiyise abahanga mu bya gisilikari nashatse ubuhanga bwa gisilikari mu nyandiko zabo ndabuheba (reba inyandiko y’uwiyisese Général Rommel !) ! Ubuhanga bwicisha abantu b’inzirakarengane ni buhanga nyabaki ko ahubwo ari urukozasoni !
(3)Icyo ngaya FDLR (kandi mbifitiye uburenganzira busesuye) si uko yagira uruhare mu gukemura ikibazo cy’ingoma y’igitugu ibangamiye Abanyarwanda! Icyo nyinenga ni ukwirarira, igashotora kandi nta cyo ishoboye, igashyira abaturage mu kangaratete kandi idashobora no kubatabara. Ngira ngo iyo FDLR igira itya ikiminjiramo agafu, ikaba ifashe Gisenyi ariko ikahaguma kugirango irengere abaturage, icyo gihe Abanyarwanda bashyira mu gaciro bari kugira uko babifata n’uko babisobanura. Naho ibyo kurwana izo batateje cyangwa ubushotoranyi bugamije kwifashiriza Kagame ugeze aharindimuka (kabone n’iyo umushotoranyi yaba atumva neza ingaruka mbi z’ibyo arimo !),… ababishyigikira buhumyi bisuzume neza barasanga bakoreshwa n’amarangamutima gusa, ya yandi atajya agira umuntu inama nziza!
(4)FDLR ikwiye gufata akanya gakwiye ko gusobanurira Abanyarwanda uko iteye n’icyo igamije! Dukeneye kumenya itandukanyirizo riri mu bice binyuranye bya FDLR (Foca, Rudi, Soke…) n’icyo buri gice kigamije kuko bikomeje guteza urujijo! Dukeneye kumenya gutandukanya imigambi y’AbaFDLR b’ukuri (niba koko babaho !) n’iy’abayoboke ba Rwarakabije, bakorera Kagame.
Muri Make dukeneye kumenya itandukanyirizo riri hagati ya FDLR twabonye, cyane cyane yayindi ihora igoboka Kagame iyo asumbirijwe nk’uko Edmond Munyangaju yakomeje kujya abitubwira, na “FDLR NZIMA” tubwirwa ko yibaniraga neza n’abanyekongo , ikaba ihora irengera impunzi ngo Kagame atazimara! Izo FDLR zose zihuriye he? Zitandukaniye he? Niba FDLR yiyita NZIMA itazi kwivuga (se présenter et se vendre), ikibazo cyaba ari insobe !
(5) Dukeneye ko habaho kuganira birambuye (“débat ouvert”) ku kibazo cya FDLR kuko nabo ari abana b’u Rwanda. Wa mugani gukomeza kugendera ku magambo ya Kagame uhora ashinja abanyapolitiki batavuga rumwe nawe icyaha cyo gukorana na FDLR ariko we akaba uwa mbere mu gukorana nayo kugeza ubwo umutware wayo Jenerali Rwarakabije yiyicariye ku ntebe y’icyubahiro aho ashinzwe kugambanira abana yasize mu ishyamba, dukwiye kubyibazaho no kubirenga. Kuva ubu rwose, ibinyamakuru byacu bikwiye gufunguka, ushaka kugira icyo avuga kuri FDLR, haba kuyishima cyangwa kuyinenga, agahabwa ijambo! Ubwigenge busesuye mu kuvuga icyo umuntu atekereza ni inkingi ikomeye ya demokarasi !
(6)Perezida Paul Kagame ngo yaba arimo gutegura igitero simusiga kigamije gutsemba abantu iyo muri Kongo ! Ariko ashatse yabanza akibaza bihagije ku mugani wa kinyarwanda ugira uti « Urugiye kera ruhinyuza intwari ».Gukomeza gufunga umutwe, umuntu akumva ko kurasa no kwica inzirakarengane ari igisubizo aho kuba ikibazo, bikunze kugira iherezo riteye agahinda ! Nyamara yenda hari ukundi byagenda….
Amahoro ku Banyarwanda bose, ku Barundi n’Abakongomani dusangiye gupfa no gukira.
Padiri Thomas Nahimana.


text:
* Imana y’iki gihe ngo irahumya imitima abatizera * Ibigezweho byinshi ngo bihumetswe mu mwijima * Satani ngo ntiwamurwanya n’imbaraga z’isi kuko akomoka mu ijuru Mu kigisho yatanze mu mpera z’icyumweru gishize kuri Evangelical Restoration Church i Maroso Apotre Joshua Masasu yabwiye abantu ko Imana muri iki gihe hari abayisanisha n’ibigezweho bagahuma imitima abatizera, avuga […]Irambuye
*Umuyobozi w’Itorero ry’Abadivantisiti b’umunsi wa 7 ku Isi amaze ibyumweru 2 mu Rwanda avuga ubutumwa; *Amakuru agikusanywa aravuga ko babatije abagera ku 90,000 mu Rwanda hose; *Mu turere twa Ruhango,Kamonyi na Muhanga honyije habatijwe abasaga ibihumbi 11; *Muri iri vugabutumwa hishyuwe Mutuelle de Santé zirenga 30,000, inzu 200 zubakirwa abatishoboye. Binyuze mu ivugabutumwa ryaye ‘Amavuna’ […]Irambuye
Dr.Bishop Fidele Masengo agiye kumurika igitabo cye cya kabiri kivuga ku busabane bw’abantu n’Imana yise “Intimacy with God”. Dr.Bishop Masengo Fidele avuga ko ku gitabo cya mbere asohoye mu mwaka wa 2004, cyitwa “Ubusabane bwawe n’Imana” yabashije kugurisha ibitabo bigera ku 1000. Avuga ko iki gitabo cya kabiri yise “Intimacy with God” ngo yacyanditse mu […]Irambuye
Nk’uko byanditse ngo “Ndamaranira kugera aho dutanguranwa, ngo mpabwe ingororano zo guhamagara kw’Imana muri Kristo Yesu kwavuye mu ijuru (Abafilipi 3:14).” Ubukristo ni urugendo rufite intumbero yo kuzabana n’Imana, ndetse ni ISIGANWA nk’uko Paul yabyandikiye abizera b’i Filipi. Buri siganwa kandi rigira amabwiriza ashyirwaho n’uwariteguye, kandi urijyamo wese agomba kuyamenya mbere yo gutangira gusiganwa. Nyuma […]Irambuye
Mu matorero n’amadini by’iki gihe hari abanyamasengesho n’abiyita abanyamasengesho benshi basengera abantu cyangwa bakabahanurira, ndetse akenshi bakanabikora babanje guhabwa amafaranga; Umushumba mu Itorero rya ADEPR Desire Habyarimana avuga ko Yesu yari yarabivuze ko mu minsi yanyuma hazaza bene abo bahanuzi bamwiyitira. Pasitori Desire Habyarimana avuga ko “ubuhanizi ari ihishurirwa ridasanzwe, cyangwa uburyo bwo kumenya ibintu […]Irambuye
Kumenya Ko ubikwiriye Iyi ni ingingo ngira ngo witeho cyane, kuko uzabona abantu benshi basenga ariko bataramenya isano bafitanye n’Imana! Imana yavuga iti ntanze Umugisha, bo bakumva batabikwiye, bati ‘buriya kanaka ni we bireba.’ Hari nubwo no mu bakozi b’Imana ubisangamo, agasabira abandi Umugisha, ariko we akumva azajya ahora ateze amaboko abo yasengeye! Menya ko […]Irambuye
Muri Islam bateranye hejuru, muri ADEPR birukanye kanaka, twe twavuye muri ADEPR dushinga iryacu dini ngo twagure ubutumwa bw’Imana, Mufti twamuhaye iminsi 21 ngo yisubireho, Imana yantumye kuri aka gasozi ngo mpashinge itorero ryayo ndihe ubutumwa yampaye, Amaturo ntabwo tuzi imikoreshereze yayo……aya n’andi menshi ni amagambo y’amakimbirane no kutumvikana bya hato na hato bimaze igihe […]Irambuye
Ku mugoroba wo kuwa kane tariki 21 Kanama hatangajwe ibyiciro 16 bizahatanirwa mu bihembo by’abahanzi baririmba indirimbo zo kuramya no guhimbaza Imana bizwi nka “Groove Awards Rwanda” muri uyu mwaka wa 2014. Ubuyobozi bwa “Moriah Entertainment” na “Mo Sound events” bateguye itangwa ry’ibi bihembo ku ncuro ya kabiri mu kiganiro n’abanyamakuru bwatangaje ko ibihembo by’uyu […]Irambuye
Nk’uko bigaragara ku rukuta rwe rwa facebook tariki ya 07 Nzeli 2014, Umuhanzi Dudu yateguye igitaramo yise “Stand for Jesus Outreach” aho azaba ari kumwe n’itsinda rye rya muzika bakorana rizwi nka “G.S Crew” kuva i Bujumbura ndetse n’abahanzi bo mu Rwanda nka Aime Uwimana, Patient Bizimana, na Korale Alarm Ministries, iki gitaram kikazabera kuri […]Irambuye
Mu giterane cyateguwe n’umuryango w’ivugabutumwa (A.E.E), umuyobozi w’ihuriro ry’amatorero akorera mu mujyi wa Muhanga, Pasiteri Bizumuremyi Pontien yatangaje ko ivugabutumwa ryuzuye rigomba guherekezwa n’imirimo. Igiterane cy’iminsi 7 cyabereye mu karere ka Muhanga kuva tariki 3 Kanama kugeza tariki ya 10. Iki giterane kigamije kuvuga ubutumwa buzafasha abantu guhindukirira Imana bakareka Ibyaha, bakaba Abakristo. Pasiteri Bizumuremyi […]Irambuye


text:
Muri iyi nkuru turabagezah ubuhamya bwa Diane Uwase yivugira mu magambo ye bwiye uko yarokotse jenoside muri Mata 1994, hanyuma y’aho nabwo akicirwa abana batatu, ariko Imana iza kumushumbusha urubyaro ndetse imukiza ihungabana ryari ryaramubayeho akarande.
Nitwa Diane Uwase mwene Sebukayire Jean Marie Vianney, navukiye mu Karere ka Bugesera I Butagata yahoze ari segiteri Nyagihunika navukiye mu muryango ubana neza nta kibazo. Mu mwaka w’1991 naje kuva I Bugesera njya kuba kwa nyogokuru mu cyahoze ari komini Satinsyi ubu ni muri Ngororero. Gusa bitewe n’ ibihe bibi byariho bashatse kunyica; ndibuka ko rimwe twahungiye muri sentere mu Ngororero umwalimu aduhisha munsi y’ igitanda ariko abahungiye mu Ngoro y’Ishyaka iri hafi aho babatwikiyemo nta wavuyeyo.
Naje kugaruka I Bugesera mu w’1992 nabwo mpageze baradutera. Twageze ahitwa Kagembe turi kwiruka bantera umuhoro unyuraho ufata umukecuru wari imbere yanjye ahita yikubita hasi bahita bamwica. Twahungiye kuri Kiriziya tuhamara agahe badusubiza iwacu dusanga imirima barayisaruye ibyo dufite mu ngo barabitwaye bidutera inzara ikomeye.
Naje gusubira Gisenyi aho mukuru wanjye yari yarashatse mu w’1993 ariko numva nifuza ko bamfasha kwiga. Mpageze nagize agahinda ka mukuru wanjye kuko nasanze we n’ umugabo we barabaye abarokore buri kintu cyose bagisengera nkabona ari ugukabya icyo gihe njye sinari bwakire Yesu Kristo.
Uko nakomeje kubana nabo byageze igihe numva ijwi rimbwira ngo wowe ko udakijijwe ikindi kizima ukora ni ikihe? Nashatse ijwi rivugana nanjye ndaribura. Umunsi umwe ndi mu rugo njyenyine nafashe igitabo cy’ indirimbo ngo nigane uko abarokore baririmba ndirimba indirimbo ya 110 nararirimbye ngiye kumva numva umunezero winjiye mu mutima wanjye ntangira kurira mpita mbatizwa mu mwuka wera. Nahise ngira iyerekwa ry’aho abanyabyaha bazajya mbona icyobo kibi gicucumukamo umwotsi w’ umukara abantu batakirayo cyane ngira ubwoba bw’ ibyaha byanjye, nyuma mbona umucyo mwinshi mbona aho abera bazajya numva ndishimye mpita mfata icyemezo natura ibyaha byanjye mba umurokore mpita mbatizwa mu mazi menshi.
Naje kuva kwa mukuru wanjye njya gutura kwa masenge hafi y’ ikiyaga cya Kivu. Yari umugatulika yanga abarokore cyane nasanze baramubwiye ko njye na mukuru wanjye twasaze barangerageza bikomeye ariko nabereye imbuto ngakora imirimo yose Imana irahandindira sinagwa.
Muri Mata 1994 narose inzozi mbona ndi mu giti hejuru mbona munsi hari intumbi nyinshi bimeze nko kureba mu nyanja mbona nanjye bampanuye mu giti mbona banjyananye na za ntumbi mu Kivu.
Bwarakeye nkiri kubwira izo nzozi abo tubana nabonye masenge aje afite ubwoba bwinshi ati mwambare imyenda ikomeye Habyarimana arapfuye, amatangazo yahise atangira gutambuka ngo umuntu wese agume aho ari dutangira kumva urusaku kuri Rubavu abantu batangira gutyaza imipanga amafirimbi aravuga.
Masenge yatubwiye ko tujya ku baturanyi tugapfira hamwe n’ abandi ariko njye nasigaye mu nzu mbanza gusenga. Umwana umwe witwa Monique yaraje turagumana ahita afata icyemezo arakizwa ndamusengera. Masenge yagarutse kundeba asanga ndi gusoma ijambo ry’ Imana rivuga ngo: “Uwiteka ni ubuhungiro umuntu yabasha kuntwara iki?” Twagiye kumva twumva igitero kiraje ntangira gusimbuka ibipangu mpunga aho naruhukiye nsanga hari abandi benshi bahahungiye abo dusize inyuma bahita babica. Masenge bahise bamuca umutwe ariko yanga kuvuga aho twirukiye, byageze mu gitondo bataratugeraho.
Bukeye twari twihishe mu gipangu cy’ interahamwe baje kumvumbura aho nihishe ndiruka nsanga bamwe twari kumwe bose bapfuye nahise nurira inzu na wa mwana nakirije Yesu nawe ansangayo. Ako kanya hahise hagwa imvura nyinshi, kandi twari turyamye mu mureko nuko amazi araturengera, abasirikare bugamye mu nzu hasi kajya bazamuza amabati iminwa y’ imbunda batwekereka ko imvura nihita batwica.
Imvura ihise badusabye kururuka ndururuka mpita niruka ngo bandase niruka nihisha mu gipangu cy’ Umukongomani. Wa mwana bamukubise isasu rimwe ahita apfa. Byageze saa munani y’ ijoro abasirikare baje kuduhiga aho twihishe, nuko bangezeho ntangira gusenga mu ndimi baravuga ngo twigendera uyu ni umusazi.
Umusore umwe mu bo twari twihishanye yumvise ibintu bicecetse arasohoka ngo ajye mu rugo gushaka icyo kurya agwa mu nterahamwe zihita zimwica tubonye atinze tugenda tumukurikiye tuzigwamo natwe babanza kwica abasore twari kumwe abakobwa turiruka twihisha mu gikoni cyari hafi aho maze baje kudukuramo bantera ibyuma mu mutwe, umugongo no ku ijosi nsa nk’aho mpfuye ariko umwuka ntiwashira.
Abo bicaga bose babajyanaga ku muhanda kugira ngo imodoka ize gutunda imirambo. Nagiye kubona mbona abasirikare b’abarokore twasenganaga baraje barambwira ngo: “Ihangane wezwe ujye mu ijuru amahoro nta kindi twagufasha”. Bahise bandondorera abakozi b’ Imana bapfuye bahita bigendera.
Imodoka ipakira intumbi yari hafi aho banzamura ngo banshyire mu ntumbi mbona umusirikare wari hafi aho ndamwinginga ngo nandase azaba akoze arambwira ngo: “Amaraso yawe sinzayabazwa”. Mu gihe akitunganya ngo andangirize, interahamwe zaramfashe zinaga mu ntumbi ntarapfa barabwira ngo barandangiriza tugeze kuri komini (niho hari icyobo bajugunyagamo intumbi).
Tuhageze dusanga icyobo kimwe cyuzuye barangije gucukura ikindi bahita bajugunyamo bamwe barangije gupfa njye banshyira ku ruhande bampa interahamwe ebyiri ngo zinteme zintemo ariko bansunikiyemo ntarapfa.
Abantu bari inyama gusa. Abantu bazanye amashara ngo batwikire izo nyama be kuguma kuzireba. Ubwo babintuyeho babona ndacyari muzima bajya kuzana amabuye ngo bantereremo ariko hari umukobwa wariho asenga Imana iramubwira ngo niyihute ku cyobo hari umurimo Imana iramukoresha. Yaraje asanga ndi kugongera aramenya kuko twasenganaga ahita amanuka aranzamura anjyana kumpisha mu rutoki. Tugeze hafi y’ iwabo anshyira ahantu mu nsina arabwira ati: “Papa na basaza banjye bose bari kwica none nkujyanye iwacu bakwica guma aha ndaza kukureba”.
Nagiye kumva numva interahamwe zuzuye urwo rutoki bafite indangururamajwi bavuga ngo aho dusanga umukobwa wambaye umwenda w’ umukara turabatwika bose, interahamwe nkuru yaraje impagarara imbere iravuga ngo uwanyereka umukobwa bakuye mu cyobo namuhindura inyama gusa. Igitangaje ntiyigeze ambona kandi ampagaze imbere. Nagize ngo barijijisha kuko nta byatsi byari bihari ngo birantwikira.
Uwo mukobwa byageze nimugobora ajya kwa Pasiteri Nyamutera ababwira ibyanjye bahita bantwara iwe banyomora ibikomere barangaburira, abantu bakaza bakavuga bati: “Aha hantu ntituhashira amakenga”.
Byaje gukomera maze Pasiteri Nyamutera amenya ko hari umuntu w’ Imana witwa Kagesera uri gufasha abantu abambukana I Goma (RDC) arambwira ngo nitegure bazantwara. Muri iryo joro narose nashyingiwe nambaye ikanzu yera ijwi rirambwira ngo nzirinde.
Mu rukerera baje kuntwara uwo Kagesera yarasenze numva si umuntu mubi anjya imbere tugera ahantu hafi y’ ikibuga cy’ indege arabwira ngo nimpagarare aho ngira ubwoba ko agiye kuzana interahamwe ariko ngiye kubona mbona azanye mukuru wanjye n’ umugabo we n’abandi yari yahishe hafi aho tugenda twunamye atugeza ku mupaka neza twambukira I Goma muri Congo. Mu by’ukuri byari nk’aho tugeze mu ijuru. Twagiye ku rusengero hafi aho maze Paiteri Karekezi aradufasha cyane, ku munsi wa gatatu tubona Kagesera azanye abana batatu ba mukuru wanjye yari yarabahishe nabo.
Tuhamaze iminsi Imana yatangiye kuvuga ko nta buhungiro dufite aho ngaho twahise dukomeza tugenda ahitwa I Bunagana. Twaraye tuhavuye kuko interahamwe zahunze u Rwanda zinjiraga muri Congo, twakomereje Cyanika ku mupaka w’ u Rwanda na Congo.
Inkotanyi zatwinjije mu Rwanda baraduhumuriza baduha aho ducumbika.Twaje kubona umusirikare uvukana na muramu wanjye atuzana i Kigali. Nakomeje gukizwa nibuka ijwi ryambwiye ngo nzirinde. Nabashije kubabarira abaduhemukiye, umutima wanjye urakira nakira ibyambayeho menya ko Imana yandokoye ku bw’ umugambi wayo. Nyuma naje gushyingirwa mbyara abana 4 Imana ikomeza kungirira neza.
Mu gice gikurikira cy’ubu buhamya tuzabagezaho uko yaje guhekurwa Imana ikamushumbusha urundi rubyaro.


text:
Yehova
Yehova(JHWH)mu giheburayo יְהֹוָהImana ifite amazina menshi y’icyubahiro, ariko izina ryayo ni rimwe gusa. Iryo zina ni YEHOVA. Muri Bibiliya nyinshi, izina ry’Imana ryagiye rikurwamo maze risimbuzwa amazina y’icyubahiro UMWAMI cyangwa IMANA. Ariko igihe Bibiliya yandikwaga, izina Yehova ryagaragaragamo incuro zigera ku 7.000!—Yeremiya 16:21; Yesaya 12:2.
Ahandi haboneka izina ry'Imana[edit | edit source]
*Bibiliya ya King James Version (1611), urupapuro rwa 6 mu bisobanuro handitse ngo: "Aho uzasoma amazina ngo "UMWAMI" na "IMANA" mu nyuguti nkuru, mu mwandiko w'umwimerere w'igiheburayo ni 'YEHOVA'.
Urugero: Itang2:4 na 15:2,8.
*American Standard Version(1929): Yakoresheje izina 'Yehova' aho abahinduzi benshi barikuye bakarisimbuza "Umwami" na "Imana".
*Bibiliya y'igiswayili ya Union Version(1989) urupapuro rwa kane 6 handitse ko bavanyemo izina "Yehova" bagashyiraho "Umwami" n "Imana".
*Bibiliya Ubuhinduzi bw'isi nshya irimo izina "Yehova" aho rikwiriye hose, incuro zirenga 7000.
*Bibiliya yera(2001) ririmo incuro nke cyane, ahandi hakoreshwa "Uwiteka" na "Imana".


text:
Ntabwo ari ibyo gusa ahubwo iki gihugu gifite amoko menshi atandukanye y’ibiguruka harimo ibisiga, inyoni, ibinyugunyugu, amavubi, inzuki n’ibindi.
Buriya inyoni n’ibisiga tubona mu kirere biguruka n’ibyo tutabasha kubona kuko tudakunze gusura aho byibera kuko hari ibiba mu mashyamba kimeza, ibiba mu bishanga n’ahandi, ariko burya buri bwoko buba bufite umwihariko mu miterere n’imibereho yabwo ya buri munsi.
Uwavuga igisiga cyitwa Samusure nubwo waba utakiziho byinshi ariko hari amakuru yacyo azwi. Abana bato bakunda kukibaza niba bazapfa cyangwa bazarama. Iyo kirebye hejuru abana barishima bavuga ko bazarama ariko iyo kirebye hasi barababara ngo bazapfa.
Iki gisiga gifite amababa hafi ya yose ajya gusa n’umukara uretse ko agira uturongo tw’umweru ku mirizo. Amaguru ya Samusure ni umweru kandi iyo iguruka ubona utubara tw’umweru mu mababa.
Samusure y’ingore rimwe na rimwe ishobobora kugira amaguru ahinduka ikigina bigaterwa n’imyaka iba igezemo. Ubusanzwe Samusure bayita Samusure wa Rusunzu bitewe n’isunzu riri ku mutwe wayo.
Ingabo n’ingore zose zigira isunzu uretse ko iry’ingore riba ari rito. Amaso ya Samusure aba ari umuhondo wa zahabu. Iyo Samusure ikiri nto iba ijya gusa n’igisiga gikuze ariko amababa y’intoya aba atijimye cyane kandi n’isunzu riba ari rigufi.
Igisiga cya Samusure gishobora kugira uburebure buri hagati ya santimetero 53-58. Ingabo ishobora gupima uburemere buri hagati ya garama 912 na kilogarama 1.3, naho ingore igapima kilogarama ziri hagati ya 1.3 na 1.5.
Ibitunga Samusure
Ubusanzwe igisiga cya Samusure ntigikunda kugenda kiguruka mu gihe kirimo guhiga, ahubwo kijya ahantu hamwe kigatuza ubundi cyabona umuhigo kikamanuka kikawucakira.
Samusure ikunda kurya imbeba, utunyoni duto, imiserebanya, ibiburangoro n’amafi, uretse ko kandi ishobora no kurya inkeri n’imizabibu byo ku gasozi.
Imyororokere ya Samusure
Samusure y’ingabo n’iy’ingore zikora umuryango urangwa no kudacana inyuma kandi igihe icyo ari cyo cyose mu mwaka iyo zibishatse zitera amagi. Iyo zishatse gutera amagi zubaka icyari hejuru mu giti hagati ya metero 7-45 uvuye ku butaka. Iyo ingore imaze kubangurirwa itera amagi nibura abiri cyangwa igi rimwe.
Ingore yonyine ni yo igira uruhare mu kurarira ariko muri icyo gihe ingabo ni yo ifata inshingano zo kuyigaburira. Gusa rimwe na rimwe ingore ishobora kujya gushaka ibyo kurya. Igihe cyo kurarira ni iminsi 42. Igitangaje ni uko iyo yateye amagi abiri igihe cyo guturaga igi rimwe n’irindi kiba kirimo ikinyuranyo cy’iminsi 15. Umushwi cyangwa imishwi iba imaze gukura mu minsi 53 ariko ikagumana n’ababyeyi bayo hagati y’amezi abiri cyangwa atatu kugira ngo ibone kwigenga.
Ibisiga bya Samusure bikuze nubwo bidafite ibindi bikunda kubirya ariko imishwi yazo iyo ikiri mu cyari inkende zirayirya. Ntabwo ari ibyo gusa kuko n’amagi ya Samusure hari ubwoko bw’injangwe zo ku gasozi zikunda kuyarya.


text:
Kuri uyu wa gatatu, tariki ya 29 Werurwe 2017, mu murenge wa Kinyinya muri Gasabo, nibwo abasore babiri bashyikirijwe inzu yubakiwe nyakwigendera umubyeyi ubabyara Mukamusonera Adèle, inzu yubatswe muri gahunda ya Airtel yise "Airtel Touching Lives".
Dushimimana Gilbert w’imyaka 23 na Habaguhirwa Jean d’Amour w’imyaka 30 bari batuye kuri Mont Kigali, bivugiye ko bari batunzwe no kubunza inkwi no kuvomera rubanda. Batangaje ko ubu basazwe n’ibyishimo.
Dushimimana Gilbert yagize ati "Ni ibyishimo birenze kuba Airtel yahiguye umuhigo wayo. Ni ibintu tutakekaga ko bizashoboka kuko mama yari amaze gupfa twumvaga ko birangiye itazaboneka"
Aba basore banejejwe bikomeye n’igikorwa cya Airtel Rwanda
Babajijwe ibyo kugurisha inzu bahawe na Airtel mu izina rya nyina, basubije ko bidashoboka, Dushimimana ati "Ni ikosa rikomeye kuko nta gaciro twaba tumuhesheje mama wacu"
Habaguhirwa Jean d’Amour, ari nawe mukuru, kuri ubu akaba akorera muri Uganda, yavuze ko bazareba niba bayikodesha amafaranga avuyemo akabafasha gukomeza amasomo no kwiteza imbere cyangwa bakubakamo indi nzu ngo dore ko bombi bakuze bityo bakwiye kwagura umuryango.
Iyi nzu igezweho bayihawe muri gahunda ya Airtel Touching Lives
Mwiririza Jeanne ni umuhuzabikorwa w’Ishyirahamwe Tubahumurize, ari naryo ryamenyekanishije nyakwigendera ngo yubakirwe. Madame Mwiririza yasobanuye uko yaganiye na Mukamusonera.
Ati "Adèle wacitse ku icumu rya jenoside yakorewe Abatutsi muri mata 1994, yafashwe ku ngufu n’abantu atamenya umubare kugeza ubwo hifashishijwe utwana duto ngo natwo tumuhohotere. Yandujwe virusi itera SIDA, yatawe mu musarane, yari afite inkovu kugeza ubwo yabaye nk’uwapfuye."
Akiriho, Mukamusonera yabwiye ubuyobozi bwa Airtel ati "Gutega bampa biragatsindwa, ariko uri iwawe ntubura uko ubaho. Wagerageza"
Nyuma y’aho mu Ugushyingo 2016, Ku myaka 50, Mukamusonera Adèle yitabye Imana, abasore babiri yasize babanaga na nyirakuru ubyara nyina ari we Mukawera Marie.
Bibaniraga na nyirakuru Mukawera
Gahunda ya "Airtel Touching Lives" ni gahunda ya Airtel igamije gukora bifatika ku buzima bw’abantu bugarijwe n’ibibazo kugeza babyigobotoyemo ndetse bakiteza imbere.
Iragena Theophile


text:
Abanyeshuri batangiye ibizamini bya Leta, babuzwa gusarura aho batabibye
Yanditswe na Mugisha Benigne
Abanyeshuri 255.173 mu gihugu batangiye ibizamini bisoza amashuri abanza, bizakorwamo amasomo 5 mu minsi 3.
Imibare igaragaraza ko mu banyeshuri 255.173 bakora ikizamini, abagera ku 138.831 ni abakobwa naho abagera ku 116.342 ni abahungu.
Byatangajwe mu muhango wo gutangiza ibizamini, mu ishuri ribanza rya Kacyiru I, ahari Umunyamabanga wa Leta muri Minisiteri y’uburezi, ushinzwe amashuri y’inshuke, abanza n’ayisumbuye, Dr Munyakazi Isaac.
Dr Munyakazi yabwiye abanyeshuri ko iki ari igihe cyo kureba ko ibyo bize babyumvise, bikazagaragarira mu musaruro bazabona.
Ati “Iki ni igihe buri wese muri mwe yiteguye, ni igihe cyacu nk’ubuyobozi cyo kumenya ko ibyo mwize mwabyumvise, tuzabimenyera ku musaruro muzabona.”
Dr Munyakazi yasabye aba banyeshuri bakoreye ibizamini mu ishuri ribanza rya Kacyiru kimwe n’abandi bose bakoze mu gihugu hose kwirinda ingeso mbi yo gukopera.
Ati “Ntihagire uteganya gusarura aho atabibye, mukwiye gutekereza ko buri wese abona ibyo yakoreye, mwirinde ingeso mbi yo gukopera kandi mukore mutuje mushyize umutima hamwe.”
Abajijwe n’itangazamakuru impamvu y’umubare munini w’abanyeshuri bakoze ikizamini cya Leta gisoza amashuri abanza ugereranyije n’abakoze umwaka ushize aho ikizamini cyitabiriwe n’abanyeshuri 237181, Dr Munyakazi yavuze ko byaturutse ku bukangurambaga bwakozwe ku bufatanye bw’inzego zinyuranye na Minisiteri y’uburezi mu kugarura mu ishuri abana bari bararitaye aho kuguma mu muhanda, bityo hasigara ikibazo kijyanye n’ibikorwaremezo bigomba kubakwa ngo hatabaho ubucucike bw’abanyeshuri.
Ati “Ikibazo cya mbere twabanje gukemura ni ugukura abana mu muhanda bari barataye ishuri bakarisubiramo, ikibazo kigasigara ari icya minisiteri cyo kubashakira aho bigira, ni muri urwo rwego rero turimo kongera ibikorwaremezo by’amashuri ngo hatabaho ubucucike kuko abana bagarutse mu ishuri ari benshi.”
Umunyamabanga wa Leta muri MINEDUC yasabye abarezi bakwiye kumenya ko umusaruro w’abanyeshuri ari wo uzapimirwaho icyo bakoze, abasaba ko bakwiye kunoza umurimo bakora kugira ngo bazabone umusaruro mwiza mu byo bakoze.
Ati “Umusaruro w’abanyeshuri ni cyo gipimo tuzapimiraho mwarimu, Ni ngombwa ko bashyiraho umwete n’imbaraga mu murimo wabo wo kurera kugira ngo ibyo bakora bigaragarire Bose.”
Yasabye ababyeyi gutegereza umusaruro abana bazazana, ariko hagati aha bakabafasha mu buryo bwo kubaba hafi no kubaha umwanya wo kuruhuka no gusubiramo amasomo.
Yagize ati “Ababyeyi twabasaba ko bakwita ku musaruro abana babona, basanga ari mwiza bakamenya ko igipimo cyawo ari abarimu babigishije, bakabashimira, waba ari mubi na bwo bakegera abarimu bakababaza icyaba cyarabiteye, bityo bagafatana ingamba zo kuwuzamura.”
Abanyeshuri bakoreye ibizamini ku ishuri ribanza rya Kacyiru ni 507, harimo abakobwa 249 n’abahungu 298 baturuka mu mashuri 4 yo mu Murenge wa Kacyiru ariyo ishuri ribanza rya Kacyiru ya I, Ishuri rya Horizon, Ishuri rya SOS n’ishuri rya Littes Gems.


text:
Umunyarwandakazi wese yibaze icyo yakwitura u Rwanda – Gakuba
Yanditswe na MUKAGAHIZI ROSE
Visi Perezida wa Sena Gakuba Jeanne d’Arc asanga Umunyarwandakazi afite aho ava, aho igihugu kimugejeje heza ho kwishimira bityo, ko akwiye kwibaza icyo yakwitura igihugu ke.
Ibi yabivuze tariki ya 26 Nzeri mu nteko rusange y’Inama y’Igihugu y’abagore ku rwego rw’Umujyi wa Kigali.
Yavuze ko kubera ibyiza igihugu cyakoreye abagore, buri munyarwandakazi wese akwiye guharanira kuba umusemburo w’iterambere rirambye.
Yagize ati “Dufite inshingano zikomeye zo kubaka igihugu cyacu, tugaharanira ko ibyiciro byose by’Abanyarwanda byibona mu byo dukora, tukamenya ko nta we usigaye inyuma kuko icyo twubakiyeho nk’Igihugu ni ubuyobozi buharanira gukorera abaturage nta numwe usigaye inyuma kandi duharanira yuko twigira.”
Akomeza agira ati “Buri mugore wese akwiye kwibaza icyo amariye igihugu kurusha kureba icyo igihugu kimumariye.”
Yashimye umusanzu w’abagore mu gushyira gahunda mu ngiro nkuko baba baraziyemeje, ashima umusanzu w’abagore mu rwego rw’Umujyi wa Kigali utanga, ashima umubare w’abagore bamaze kwinjira muri gahunda yo kwizigamira kandi bakaba bafite muri gahunda gukoresha amaboko yabo kugira ngo biteze imbere.
Atanga urugero rwa bimwe mu bikorwa biri mu karere ka Gasabo aho abagore babashije kwesa umuhigo mu kwizigamira, hari n’ibikorwa birebana n’ubukangurambaga mu gukoresha gazi mu karere ka Nyarugenge, mu murenge wa Rwezamenyo besheje umuhigo wuko batagikoresha amakara bakoresha gazi kugira ngo horoherezwe abagore mu kazi kabo bashobore gukora indi mirimo ndetse no kurengera ibidukikije.
Ashimira Akarere ka Kicukiro ubukangurambaga bwa koperative y’ubuhinzi bugeze ku musaruro ushimishije ndetse n’ibindi bikorwa batangiye bijyanye n’imiterere y’umugi batanga serivisi yo guteka aho babikeneye bikaba byorohereza abahabwa serivisi bityo, bakabonamo amafaranga atuma babasha kwigira.
Yasabye abagore ko ibyo bakora byose bareba ibisabwa na gahunda ya Guverinoma y’imyaka 7 kugira ngo habeho guhuza imbaraga nk’Abanyarwanda. Yabasabye kurwanya inda zitateguwe mu bangavu, kurwanya imirire mibi, gushyigikira gahunda y’imbonezamikurire y’abana bato no kurushaho kwegera abaturage.
Ati “Ibisubizo bizaturuka kuri twebwe nk’Abanyarwada ku buryo tutazaraga abana bacu ibibazo ahubwo tuzabaraga ibisubizo.”
Ibi byashimangiwe n’Umuyobozi w’Umujyi wa Kigali wungirije ushinzwe imibereho myiza y’abaturage Muhongerwa Patricia wavuze ko abagore bamaze kubaka amateka meza yifuza ko atazasubira inyuma.
Ashimira inzego z’Inama y’igihugu y’abagore ubushake n’umurava bagaragaza mu bikorwa byinshi bigamije iterambere ry’igihugu uburyo bafatanya mu gusenyera umugozi umwe.
Ba mutima w’urugo barimo Muteteri Yvette wo mu karere ka Gasabo basoje bafashe ingamba zo kwamagana ubuzererezi, kugarura indangagaciro z’umuryango, no kugarura ku murongo imiryango itameze neza.
Inama rusange y’igihugu y’abagore ku rwego rw’Umujyi wa Kigali ishyirwaho n’iteka rya Minisitiri w’Intebe rigena inshingano n’imiterere nk’imikorere y’Inama y’igihugu y’abagore mu ngingo yayo ya 10 iteganya ko inama rusange iterana ku nzego zose rimwe mu mwaka kandi bigakorwa mu gihembwe cya mbere cy’umwaka.
Ni muri urwo rwego iyi nama rusange yateguwe kugira ngo barebere hamwe ibyagezweho mu mwaka urangiye wa 2017/2018 birebana n’iterambere ry’umugore n’iry’umuryango muri rusange Umujyi wa Kigali n’uturere tuyigize n’ibiteganyijwe muri uyu mwaka 2018/2019.
Muri iyi nama rusange baboneyeho kuganira kuri gahunda zihari zigamije kurushaho kwihutisha iterambere ry’umuryango, barebera hamwe uruhare rw’umugoroba w’ababyeyi mu gukumira no kurwanya ibibazo bibangamiye iterambere ry’umuryango nk’inda zitateganyijwe, ibiyobyabwenge, amakimbirane n’ibindi.


text:
Inyigisho yo ku wa kane tariki ya 9 Nyakanga 2020
Amasomo: Hozeya 11, 1 3-4. 8c-9; Zab 80 (79), 2ac.3b, 15b-16, 19-20; Mt 10, 7-15
Bavandimwe, Kristu yezu akuzwe!
Dushimire Imana yongeye kuduha undi munsi. Ni amahirwe yiyongereye ku yandi dusanganywe. Umunsi wose uba ari ingabire y’Imana tuba duhawe. Tujye duhora twitoza kuwukoresha neza tumurikiwe n’Ijambo ry’Imana duhabwa buri munsi riba ryarateguwe na Kiliziya Umubyeyi wacu. Nyagasani abisingirizwe.
Mu isombo rya mbere ryo mu gitabo cy’Umuhanuzi Hozeya twabwiwe amagambo meza atugaragariza ukuntu Imana ari umubyeyi utangaje utambuse abo tuzi kuko Imana atari umuntu. Mu bigereranyo byumvikana Imana ni umubyeyi ukunda umwana we akamwitaho mu buto bwe kugeza amukujije. Nyamara twese turabizi twabaye abana ku babyeyi bacu, twakuze rimwe na rimwe dukora amafuti menshi cyane cyane ashingiye ku gushaka kwigenga bikatuviramo ibihano bya hato na hato! Nyamara Imana nk’umubyeyi utambutse abo ku isi bose, ntishishikarira ibihano. Ihora itegereje ko twayigarukira kandi igakomeza kuduhendahenda. Burya iramutse igendeye ku byo dukora, ikaduhaniraho, nta warokoka!
Koko rero bavandimwe, iyo sura y’Imana nk’umubyeyi ni yo dukwiye gukomeza kwiremamo. Kenshi na kenshi, abantu bakunze gutwerera Imana imico yabo. Mu nyigisho nyinshi tugenda twumva hirya no hino, usanga Imana yamburwa impuhwe, kandi izi ni zo zigize “umutima w’Imana”. Mbere na mbere tujye twiyumvamo ko turi abana b’Imana bakunzwe byahebuje, ibyo bizaduha umudendezo n’umutekano usesuye, tuzabaho twishimye. Ndetse nitunafutama kuko tuzi ko Imana ari umubyeyi udukunda, tuzayipfukamira tuyitwareho itubabarire. No mu muryango iwacu, ababyeyi barabanza bakarema mu mwana icyizere, akumva ko akunzwe, biramufasha mu buzima bwe buri imbere kuko biramukurikirana byanze bikunze. Iyo akuze yizeye ibindi bintu kurusha ababyeyi, bimugiraho ingaruka.
Tubeshejweho n’impuhwe n’urukundo Imana isanzwe itugirira. Si amashuri, si amafaranga, si ibitwaro cyangwa ingabo nyinshi bitugize! Icyi cyorezo cyugarije isi cyatweretse ko ibyo byose ari ntabyo!!!
Ivanjili Ntagatifu yatweretse Yezu Kristu wohereza Intumwa ze amaze kuziha amabwiriza azabaranga aho boherejwe. Bagomba gutangaza hose ko Ingoma y’Ijuru iri hafi, ndetse yatangiye, bagakora n’ibikorwa byiza biyiherekeza, cyane cyane byo kugaragaza ububasha bw’Imana n’ineza yayo kuri bene muntu bikozwe na muntu.
Koko rero bavandimwe, Ingoma y’Imana iturimo rwagati, ntitugomba kuyishakira kure yacu, Imana iri bugufi yacu ntitugomba kuyihanika mu bicu cyangwa hejuru yabyo, ahubwo ituye muri twe, tugomba kugira amaso y’ukwemera kugira ngo dutangire twinjire mu irembo ry’ingoma yayo tukiri bazima tukiri hano ku isi. Dutumwe kandi kuri bagenzi bacu bose kugira ngo na bo babashe gutangira kugengwa n’amatwara y’Ingoma y’Imana. Ibikorwa byacu byiza byoroheje mu buzima bwa buri munsi nibifashe Nyagasani kugeza umukiro kuri bose, nitugire rero ibiganza by’Imana tugabe ubuzima, tugabe amahoro, tugabe ibyishimo n’ineza ni bwo buryo bwacu bwo guhamya ko twatangiye kwinjira mu ngoma y’Imana kandi ko dushishikajwe n’uko haboneka n’abandi benshi bayinjiramo. Reba niba mu buzima bwawe bwa buri munsi hari abo umaze gufasha kuyinjiramo. Nyagasani Yezu nabane namwe!
Padiri Rémy Mvuyekure


text:
Bruce Melody umwe mu bahatanira irushanwa rya Primus Guma Guma Super Star ya 6, yavuze ko igihe cyose iyo yumvise cyangwa akaririmba indirimbo yitwa ‘Ndumiwe’ iteka mu mutima we ahita yibuka umukobwa witwa Faransina wamuhaye umufuka w’ibirayi mu mwaka ushize.
Imbere y’abafana ibihumbi bitabiriye igitaramo cya Primus Guma Guma Super Star mu Karere ka Musanze, yagize ati “Ngiye kubaririmbira iyitwa Ndumiwe, iyi ndirimbo yanjye iyo nyiririmbye mpita nibuka umukobwa witwa Faransina, umuntu uzamubona azamubwire ko namushakishije namubuze.”
Yongeyeho ati “Faransina sinzamwibagirwa, maze igihe kinini mushakisha, ndabyibuka yampaye igifuka cy’ibirayi.”
Bruce Melody kandi yavuye imbere y’abafana ababwiye ko yifuza ko bamushyigikira akegukana igikombe. Ati “Ntabwo naje muri iri rushanwa kugira ngo mbe uwa kabiri, naje kugitwara kandi Ibitangaza ndabyizeye muzabimfashamo.”
I Musanze yaririmbye indirimbo ze zakunzwe zirimo "Ndakwanga", "Umutwe" na asoreza kuri “Ndumiwe” imwe mu zo yakoze zakunzwe cyane.


text:
Eliya yabayeho mu gihe kimeze neza neza nk’iki turimo: Ahabu yarongoye Yezebeli umunyamahangakazi, amuzana muri Isiraheli azana n’Imana ze. Hahita hakwira ikinyoma muri Isiraheli yose kivuga ngo’ imana za Yezebeli, ni imana igendera ku mababa y’umuyaga, iyo uyirakaje mu kanwa kayo havamo umuriro, kandi iyo mana igusha imvura’. Kugeza ubwo abatambyi bo mu nzu y’Imana iyo bashakaga ko imvura igwa, basengaga imana zo kwa Yezebeli bashaka gutsinda intambara bagasenga Imana yo mu ijuru. Ako kavuyo ko kuba mu nzu y’ibigirwamana Eliya karamurakaza, nta Mana ivuganye nawe aravuga ngo aka kavuyo ndakarambiwe ngiye guhagarika imvura.
Ati” Imvura izongera kugwa ari uko mbivuze” Imana ihita ishyigikira igitekerezo atanze mu Bwami bw’Imana, Bibiliya iravuga ngo “Imana ihagarika imvura, ihagarika n’icyime’ arigendera Imana imutungira ku kagezi kitwa’Kereti’.
Iyo urebye ubona nta mpinduka ugereranyije n’ibyitwa ubutumwa bwiza abantu bakora: Indaya zirakiyongera buri munsi, utubari turavuka, nko mu Rwanda hari abantu bafatwa bashinjwa iterabwoba…, Ese mutekereza ko ibyabaye muri Kenya bitaba na hano, murashaka kuzasenga ari uko batangiye kwiturikirizaho ibisasu mu modoka? Iki nicyo gihe cyo gusenga. Kandi nitudasenga mumenye ko tuzabona ingaruka zo kudasenga, iyo udasenga uba urimo kubiba imbuto mbi.
Nagira ngo nkubwize ukuri, nutagira umubabaro wo mu mutima nta mpinduka izaba mu rugo iwawe! Nigeze kumva umudamu wavuze ikintu cyambabaje: Yaravuze ngo ‘Njyewe umugabo wanjye ntakijijwe, ariko ni umugwaneeeza! Ntambangamira’.
Umuntu mutazabana mu Bwami bw’Imana mu ijuru, mutazicarana ngo Imana ibagorororere uba wumva nta kintu bigutwaye? Ukwiye gusenga kugeza igihe impinduka izaba, mushobora gusangira igaburo ryera mugasangira ijambo ry’Imana, mugasengera ibyifuzo hamwe. Kuba ajya mu kabari atakubuza kuza guterana, uba wumva nta kintu bigutwaye? Uziko hari abamama bibutsa abana babo kwambara mini bakijijwe! ‘Ngo uyu munsi ko wambaye birebire habaye iki, hanyuma se ko watashye kare...?’
Urupfu rw’abana bacu turufitemo uruhare: Ahantu abana banjye bigaga, umwana yaje kwiga yambariye ku cyuma agitera undi mwana mu mutwe. Baramubaza ngo ibi bintu wabikuye he?’ aravuga ngo "papa yazanye firme z’abantu baterana ibyuma, najye nari nigize debande nje gukora igerageza” uri umubyeyi, cyangwa uri umurozi? Past Desire
Nitubona mu minsi iri imbere tugize abaterabwoba mu Rwanda, tuzamenye ko dusaruye imbuto twabibye. Imana yaguhaye umugisha ugura tereviziyo ni byiza, ariko ni izihe firime zirebwa iwawe, ni ibiki birebwa iwawe? Ko dushobora kuzasanga ibyo twita iterambere ahubwo birimo n’urupfu rw’abana bacu! Mu nshingano zawe ugomba no kumenya firime zirebwa iwawe, kuko ni wowe mutambyi w’urugo rwawe.
Mumaze kubona ko firime zica kuri tereviziyo 80% zigisha ubusambanyi? Iyo tureba umukobwa w’umunyarwandakazi ari ku nyanja yambaye ikariso arimo kubyina, bakayishyira kuri tereviziyo y’igihugu mutekereza ko biba bishatse kuvuga iki? Ariko turazireba, tukazirebana n’abana bacu tukumva ko ntacyo bitubwiye! Ariko imbuto urimo kubiba mu mutwe wuriya mwana, buretse uzayifatisha amaboko abiri. Kandi nutangira gusarura aho wabibye, ni igihe cyo kubabara ntabwo ari cyo gihe cyo gusenga. Uzajya wicare umutima ukurye ariko ntacyo uzaba ukibihinduraho. Eliya aravuga ngo ‘Aka kavuyo ndakarambiwe, ndashaka impinduka’
Hari ibintu bikwiye kutubabaza. None ko Bibiliya ivuga ngo” Eliya yari umuntu nkatwe” ni iyihe mpinduka urimo kuzana mu muryango wawe? Ko urumogi, ubusambanyi, inda zitateganyijwe, gukuramo inda, ibyaha nk’ibyo n’ibindi tutavuze byiyongera buri munsi, urimo kubabazwa nabyo ngo ugire impinduka uzana? Wowe se ububayeho ubuzima bwejewe? Nitudasenga nta mpinduka izaba, kandi ingaruka zo kudasenga zizatugeraho.
Pst Desire Habyarimana
Ushobora gukurikira iyi nyigisho yose uko yakabaye hano


text:
Abisiraheli bambutse inyanja itukura, barishimye ariko bari batangiye kuzenguruka imisozi ya Snayi. Imisozi ya Sinayi ni miremire kuko aho Mose yaherewe amategeko kuva hasi kugera hejuru harengeje metero ibihumbi 2000 (kilometero 2 z’ubutumburuke). Mu kuzenguruka kw’iyo misozi, aha ni ahantu hihariye umukristo wese akwiye kumenya. Icya mbere bakubitanye nacyo gikomeye ni amazi y’i Mara, hanyuma icyo Mose yakoresheje ahumanura ayo mazi ni inkoni ye tugiye guhuza n’umusaraba.
Iyi nkoni ya Mose yakoresheje mu rugendo rw’Abisirahe ihuriye he n’umusaraba wa Yesu yabambweho acungura Itorero?
Igihe Mose yari aragiye mu butayu yaragizaga inkoni, hanyuma igihe Imana yamwoherezaga kujya gukura Abisiraheli muri Egiputa yongereye imbaraga inkoni ihinduka inzoka.[…Nta wundi Desire Imana izarema, izafata we imuhindure, imukoreshe kubw’inyungu z’ubwami bw’Imana] Pst Desire. Iyo nkoni ya Mose yakuje Abisiraheli muri Egiputa, igereranywa n’umusaraba uzaba uyoboye itorero.
Inkoni niyo yambukije Abisiraheli inyanja itukura, Imana yaramubwiye ngo uratakishwa n’iki? Rambura inkoni hejuru y’inyanja, Abisiraheli bambuke! Nta gikorwa na kimwe Imana yakoresheje Mose hatarimo inkoni, ni nk’uko Imana nta gikorwa na kimwe ishobora gukoresha itorero kitayobowe n’umusaraba.
Muri iki gihe hari umugambi wa Satani uyobowe na Antikriso. Abahanzi ba Gosple, cyangwa se abavugabutumwa (Cyane cyane abahanzi), barababwira bati muhange indirimbo ariko hari ibintu bibiri bitagomba kubonekamo: Ijambo umusaraba, n’ijambo Yesu! Izo ndirimbo zirakundwa cyane! Kandi hari abahanzi benshi baziririmba. Ariko ubutumwa bwose, indirimbo zose, ibintu byose dukora,… iyo bibuzemo umusaraba, bikaburamo ijambo Yesu, biba bipfuye!
Isi ifite ibintu byinshi byuzuye ubwenge.“Ingendo nagiye nkorera mu Buhinde, barakubwira bati wowe Yesu kumuvuga nta cyo dupfa nawe, ariko kuvuga ko ari we nzira, n’ukuri, n’ubugingo, ntawe ujya kwa Data atamujyanye, ni icyaha gihanwa n’amategeko. Ariko wivugiye Imana ntabwo mubipfa! Icyo kintu n’icyo isi irimo gukuramo. Ubutumwa bwinshi rero bugaruka: Ku mahoro, ku mibanire myiza, ku gutera imbere, ariko ukuyemo umusaraba n’agakiza. Indirimbo nyinshi ziririmbwa ushobora kuyitangira ukarinda usoza utumvishemo ijambo umusaraba, utumvishemo Yesu, utumvishemo agakiza! Baririmba ibintu biri mu njyana nziza iruhura(Ni ibintu biri Satanic). Nta gikorwa na kimwe mu rugendo rw’Abisiraheli kitarimo inkoni.
Amazi y’i Mara
Bajyeze ku mazi y’Imala basanga ararura, Mose atakira Imana iramubwira ngo nafate inkoni ayijugunye muri ayo mazi arahinduka meza. Reka nkubaze: Amazi y’i Mara batarayashyiramo inkoni yateraga urupfu, none uburyohe bwo muri ayo mazi bwavuye he? Bwavuye mu nkoni! Hanyuma se uburure bw’amazi bwagiye he?
Nabwo bwagiye mu nkoni! Umusaraba ni cyo kintu gishobora kwakira ubusharire bwacu, umubabaro, ubupfubyi, ibyaha, ibikomere, umuruho, byose… ibyo bigashirira mu musaraba.
Hanyuma umusaraba ugatanga amahoro n’ibyishimo, umusaraba ushobora gutanga ibyiza wakiriye ibibi byacu. Amazi meza nta handi hantu ateze kuzava, usibye mu musaraba! Umuririmbyi yararimbye ngo” Nagerageje kunywera ku migezi y’isi irikama, ndiheba cyane!” Ariko Yesu we yabwiye Umusamariyakazi ngo “Unywa amazi nzamuha azamuhindukamo isoko kandi ntazagira inyota ukundi!”.
Reba hano ikiganiro cyose, Pasteri Desire Habyarimana aradufasha guhuza urugendo rw’Abisiraheli no gucungurwa kw’Itorero. Ni kuri Agakiza Tv
[email protected]


text:
Ku bufatanye bw’abafatanyabikorwa, imihigo 65 akarere kahize mu mwaka w’ingengo y’imari ya 2018-2019 bayishyize mu Kinyarwanda inashyirwa ku byapa Nkurikiranamihigo kuri buri biro by’umurenge abaturage bagasanga ari agashya.
Ibi byapa Nkurikiranamihigo byatashywe kuri uyu wa 23 Mata 2019, mu Murenge wa Nyabimata.
Umuturage witwa Mugabushaka Dieudonne utuye mu Murenge wa Nyabimata, Akagari ka Kabere, Umudugudu wa Kabere yabwiye umunyamakuru wa www.rwandadailynews.com ko kuba begerejwe imihigo bigiye kubafasha kuyesa vuba.
Yagize ati:” Kiriya cyapa kije gukemura byinshi cyane kubera ko umuntu azajya anyaruka akanagaho akajisho akabasha kwirebera aho imihigo igeze yeswa kugirango nawe ashyireho ake. Ubundi umuntu yashoboraga kwirara ntakore ibyo yakabaye akora, ariko ningera hariya nkabona umuhigo runaka tukiri inyuma nzikubita agashyi.”
Uyu muturage akomeza avuga ko nk’abaturage batuye mu karere kaje mu myanya ya nyuma mu mihigo iheruka, bafashe ingamba bashyiraho Indorerwamo y’umuryango (ikayi yandikwamo imihigo n’ibikorwa umuryango ukora buri munsi bigamije kwesa imihigo.
Uresh berderman umuyobozi mukuru mu muryango GIZ wo mu Budage, ukurikirana ibijyanye no kwegereza abaturage ubuyobozi. Avuga ko kwegereza abaturage imihigo ari ingenzi ariko nabo uruhare rwabo rukenewe.
Yagize ati:” iterambere nti ryagerwaho hatabayeho ubufatanye bw’abaturage n’abayobozi. Niyo mpamvu, tubasaba gusura kiriya cyapa murebe uko imihigo iri gushyirwa mu bikorwa natwe tubijeje ubufatanye buhoraho.”
Callixte Gatsimbanyi ni Umuhuzabikorwa w’umuryango IPC umwe mu bafatanyabikorwa bakorera mu karere ka Nyaruguru, bubatse ibi byapa nkurikiranamihigo. Avuga batekereje ibi byapa mu rwego rwo gukura imihigo mu biro bagamije kuyegereza abaturage.
Ubuyobozi bw’akarere ka Nyaruguru buvuga ko mugihe abaturage baba bagize uruhare mu mihigo nta cyabuza akarere kabo, kuza mu myanya ya mbere mu mihigo ya 2018-2019 bafitemo imihigo 65 ikubiye mu nkingi 3 arizo ubukungu, imibereho myiza y’abaturage, n’imiyoborere myiza.
Emmanuel Rukundo @rdn Nyaruguru


text:
Uwera Sarah wo muri ambassadors of Christ yatangiye gukora nk’umuhanzi wigenga
Yanditswe na: Ubwanditsi2020-10-28 02:53:18
Uwera Sanyu Sarah uririmba muri Ambassadors of Christ yo mu Itorero ry’Abadiventisiti b’Umunsi wa Karindwi mu Rwanda, yatangiye umuziki nk’umuhanzi ku giti cye, atangirira ku ndirimbo"Mwana Wanjye" yatuye umwana we w’imfura.
Uyu muririmbyi ni umwe mu bamenyekanye cyane muri iyi korali imaze gushinga imizi mu bihugu byinshi nubwo ikorera mu Rwanda.
Uwera Sarah yakunzwe cyane kubera indirimbo nyinshi za Ambassadors agaragaramo ariwe uziyoboye; ijwi rye ryizihira abaryumva rikaryohera ugutwi.
Nyuma yo kubisabwa n’abakunzi be benshi, Uwera yahisemo kuririmba ku giti cye. Ni umushinga yize neza ashimangira ko utazagongana n’umuhamagaro wo kuririmba muri Ambassadors of Christ.
Urugendo rwo gukora umuziki nk’umuhanzi wigenga,Uwera Sarah yarutangiriye ku ndirimbo yise “Mwana Wanjye”.
Sarah Sanyu mu kiganiro yagiranye na IGIHE yavuze ko kuririmba ku giti cye yabitekereje biturutse ku buryo yaririmbiye umugabo we mu bukwe bwabo benshi bakanyurwa bakamusaba ko yatanga ubutumwa ku giti cye.
Yagize ati “Ntabwo bituma mpinduka, ngo mbe uwo ntari we [...] ngo bitume ngira uburyo mpindukamo. Nzaguma ndi Sarah muzi muri Ambassadors, umwe uzi hano hanze uko umbona. Niko ndi bugume”. Sarah Uwera ni umuririmbyi w’indashyikirwa
Ku bijyanye no kuba gukora umuziki nk’umuhanzi wigenga byazabangamira uko asanzwe aririmba muri Ambassadors of Christ, yagize ati “Sintekereza ko hazabaho kugongana, kubera ko korali yo ntabwo nayivamo. Ni umuryango nkunda, ngomba kuwubamo kandi nabwo ntibyambuza kuba naririmba ku giti cyanjye mu buryo bwo gutanga ubutumwa, hari ubutumwa nshobora gutanga, inganzo ivuye muri njyewe nkaba nabutanga ku giti cyanjye. Nta makimbirane bizateza”.
Sarah Sanyu yavuze ko muri korali batababuza gukoresha impano zabo ngo batange ubutumwa mu buryo bubanyuze. Indirimbo ye ya mbere yayise “Mwana wanjye”. Ni indirimbo yakoreye umwana we w’imfura nyuma y’imyaka ibiri arushinze na Kayumba Aimé bahuriye ku rusengero akaba ari na we wazamuye icyo gitekerezo.
Ubutumwa buri muriiyi ndirimbo bugusha ku gukangurira ababyeyi bose gufata neza no kwita ku bana kuko ari abatware kandi aribo bahanzwe amaso mu mpinduka zikenewe ku Isi no kuyubaka neza.